Jakin ezazue: Gorte Nagusiek honako lege organiko hau onartu dutela, eta, Nik, hemen, berretsi egiten dudala: ATARIKOA Enpresen lehiakortasuna hobetzeko funtsezko elementuetako bat Herriadministrazioen berankortasuna murriztea da, hala, erakunde horien finantzaketa-premiak gutxitu eta enpleguaren eta enpresen iraunkortasunean izan ditzakeen eragin kaltegarriak ekiditen baitira.\nHelburu horrekin, Herri-administrazioen erreformarako Batzordearen txostenak hainbat egiturazko erreforma proposatzen ditu Herri-administrazioetatik berankortasuna erauzteko xedez. Lege hau da egiturazko erreforma horietako bat: faktura elektronikoaren erabilera bultzatu eta kontularitza-erregistroa sortzen du, eta horrek hornitzaileari ordaintzeko prozedurak bizkortzea eta ordaintzeke dauden fakturen ziurtasuna izatea ahalbidetzen du.\nFakturen kontrol informatizatu eta sistematizatu horrek berankortasunaren jarraipena zorrotz eramatea erraztuko du, batez besteko ordaintze-aldia deritzan adierazlearen bitartez. Hor ikusiko da Administrazioen zor komertzialaren bolumena eta, behar izanez gero, Aurrekontu Egonkortasunari eta Finantza Iraunkortasunari buruzko apirilaren 27ko 2/2012 Lege Organikoan aurreikusitako mekanismo berriak aplikatzea ahalbidetuko du, lege horretan, finantza-iraunkortasunaren printzipioetako bat baita zor komertzialaren kontrola.\nHornitzailearen babes beharrezko hori sendotzeko erraztu egin da Herriadministrazioekiko harremana, faktura elektronikoaren erabilera eta berorren kudeaketa eta tramitazio telematikoa sustatzearen bitartez, Europa 2020 estrategiaren esparruan Europako Batzordea bultzatzen ari den Europarako Agenda Digitala ekimenak dioenarekin bat eginda. Era berean, babes hori sendotu egingo da Administrazioek jasotako fakturen kontularitza-kontrol hobeari esker, Herri-administrazioen ordainketa-konpromisoak betetzen diren edo ez hobeto jarraitzea ez ezik, gastu publikoa eta defizita hobeto kontrolatzea ahalbidetuko baitu, eta horrek kontu publikoetan konfiantza handiagoa izatea ekarriko du.\nHelburu horiek iristeko, Lege honek hornitzaileen babesa hobetzera zuzendutako hainbat neurri hartzen ditu barnean; hala nola, zeinahi harreman juridikoren esparruan Herri-administrazio bati entregatutako ondasunengatik edo emandako zerbitzuengatik egindako fakturen administrazio-erregistro bat aurkezteko obligazioa; sektore publikoan faktura elektronikoaren erabilera sustatzea –nahitaezkoa zenbait subjekturentzat, 2015eko urtarrilaren hamabostetik aurrera–; Herri-administrazio guztietan –Estatukoa, autonomikoa eta tokikoa– faktura elektronikoak sartzeko puntu orokorrak nahitaez sortu beharra, hornitzaileek beren fakturak aurkez ditzaten eta elektronikoki hel daitezen berorien tramitazioa dagokion administrazio-organora eta eskumena duen kontularitzabulegora. Horrela, faktura elektronikoen sarrera-puntu orokor bat egongo litzateke administrazioaren maila bakoitzean, hiru guztira, nolaz eta autonomia-erkidegoek edo toki-erakundeek, eraginkortasun-printzipioa aplikatuz, ez duten bat egiten Estatuko Administrazio Orokorreko faktura elektronikoen sarrera-puntu orokorrarekin.\nAzkenik, sektore pribatuan ere fakturazio elektronikoa sustatzearen aldeko apustua egin da, informazioaren gizartearen beharrak sustatzeko neurriei buruzko abenduaren 28ko 56/2007 Legearen aldaketaren bitartez, zeina 2015eko urtarrilaren 15etik aurrera exijitu ahal izango baita.\nHornitzailea babesteko hartutako neurriekin batera, eta gastu publikoaren kontrol hobean aurrera egiteko xedez, Lege honek Herri-administrazioei zuzendutako beste neurri batzuk ere jarri ditu abian, adibidez, fakturen kontularitza-erregistro bat sortzea, kontularitza-eginkizuna dagokion organoak edo unitateak kudeatuko duena; fakturak izapidetzeko prozedura berri bat arautzea, 2014ko urtarrilaren 1ean indarrean jarriko dena eta haien jarraipena hobetuko duena eta barne-kontroleko organoak sendotzea, kontularitza-dokumentaziora noiznahi sartzeko ahalmena ematen baitie.\nLege honek 13 artikulu ditu guztira, bost kapitulutan antolatuta, sei xedapen gehigarri, hiru xedapen iragankor, xedapen indargabetzaile bakarra eta zortzi azken xedapen.\nI. kapituluak Legearen xedea eta haren aplikazio-eremu subjektiboa zehazten ditu.\nLegea Herri-administrazioei entregatutako ondasunengatik edo emandako zerbitzuengatik jaulkitako fakturei aplikatuko zaie. Herri-administraziotzat ulertuko dira azaroaren 14ko 3/2011 Legegintzako Errege Dekretuak onartutako Sektore Publikoko Kontratuen Legearen Testu Bategineko 3.2 artikuluak aipatzen dituen organismoak eta erakundeak.\nII. kapituluak fakturak administrazio-erregistro batean aurkezteko obligazioa ezartzen du.\nIII. kapituluak faktura elektronikoaren erabilera arautzen du sektore publikoan, eta eduki behar duen formatua ezartzen du. Era berean, Administrazio bakoitzak izango duen faktura elektronikoen sarrera-puntu orokorra deitua sortu da, baina aukera egongo da itunak egiteko edo Estatuko Administrazio Orokorrak jada inplementaturik duen puntuarekin bat eginik, berorren erabilera partekatzeko, hala, ez dadin beharrezkoa izan Administrazio bakoitzak baliabideak inbertitzea faktura elektronikoentzako bere sarrerapuntu propioaren garapenean. Eragin horietarako, puntu horiek izan behar dituzten gutxieneko ezaugarriak arautu dira.\nIV. kapituluak fakturen kontularitza-erregistroaren sorrera, fakturak izapidetzeko prozedura berri bat eta kontularitza arloan eskumena duen organoari dagozkion jarduerak arautzen ditu.\nV. kapituluan, faktura jasotzearen eraginak biltzeaz gainera, barne-kontroleko organoen ahalmenak eta obligazioak eta Zerga Administrazioko Estatu Agentziarekiko lankidetza jasotzen dira.\nLehen, bigarren, hirugarren, laugarren, bosgarren eta seigarren xedapen gehigarriek honako hauek arautzen dituzte, hurrenez hurren: Lege honen eraginetarako, Estatuko organo konstituzionalen eta autonomia-erkidegoetako legegintza eta kontroleko organoen araubidea; faktura eta sinadura elektronikoaren formatua; faktura elektronikoaren formatua eta bere zerga-eraginak; Administrazioen zordunei buruzko informazioa trukatzea; Estatuko Administrazio Orokorreko faktura elektronikoen sarrera-puntu orokorrarekin bat egitea, eta faktura elektronikoen sarrera-puntu orokorren eta fakturen kontularitza-erregistroaren publizitatea.\nLehen xedapen iragankorrak Legea indarrean jartzen den unean jada eginda dauden fakturei Legean xedatutakoa ez aplikatzea aurreikusten du. Nolanahi ere, hala erabakitzen duten hornitzaileek administrazio-erregistro batera aurkeztu ahal izango dituzte Legea indarrean jarri aurretik jaulkitako fakturak ere.\nBigarren eta hirugarren xedapen iragankorretan, honako hauek aurreikusten dira:\nfaktura elektronikoen sinadura zigilu elektroniko aurreratuaren edukia garatzen ez den bitartean, eta fakturen sarrera-puntu orokorraren eta beroriek izapidetzea dagokien administrazio-organoen arteko bitartekaritza, harik eta fakturen kontularitza-erregistroak eskura ez dauden arte.\nXedapen indargabetzaileak Legeak ezartzen duenaren kontra dauden maila bereko edo beheragoko xedapenak indargabetzen ditu.\nAzken xedapenetako lehenengoa Oinordetza eta Dohaintzen gaineko Zergari buruzko abenduaren 18ko 29/1987 Legearen aldaketari buruzkoa da.\nAzken xedapenetako bigarrenak informazioaren gizartea sustatzeko neurriei buruzko abenduaren 28ko 56/2007 Legearen aldaketa jasotzen du, non fakturazio elektronikoa erabiltzeko obligazioa ezartzen baitzaie halako fakturak jasotzea onartzen duten edo berariaz eskatu duten zenbait enpresa eta partikularri; faktura elektronikoaren eraginkortasun betearazlea ere zehazten du.\nAzken xedapenetako hirugarrena Sektore Publikoko Kontratuen Legearen testu bateginaren aldaketari buruzkoa da.\nAzken xedapenetako laugarrenak ekintzaileei eta haien nazioartekotzeari laguntzeko irailaren 27ko 14/2013 Legearen aldaketa du hizpide.\nAzken xedapenetako bosgarrenak Legearen oinarrizko izaera zehazten du, eta Espainiako Konstituzioaren 149.1.6, 149.1.8, 149.1.13, 149.1.14 eta 149.1.18 artikuluak hartzen ditu Legea emateko babes gisa.\nAzken xedapenetako seigarrena, zazpigarrena eta zortzigarrena ondorengo hauei buruzkoak dira, hurrenez hurren: Lege honen arauzko garapena; arauak onartzeko gaikuntza, eta Estatuko Aldizkari Ofizialean argitaratzen denetik hogei egunera indarrean jartzea, salbuespen hauekin: 4. artikulua, 2015eko urtarrilaren 15ean indarrean jarriko dena, eta 9. artikulua eta azken xedapenetan lehena, 2014ko urtarrilaren 1ean indarrean jarriko direnak.\nI. KAPITULUA Xedapen orokorrak 1. artikulua. Xedea.\nLege honen xedea faktura elektronikoaren erabilpena sustatzea da, fakturen kontularitza-erregistroa sortzea, Herri-administrazioetan faktura horiek izapidetzeko prozedura arautzea eta organo eskudunen jarraipen-jarduerak zehaztea.\n2. artikulua. Aplikazio-eremu subjektiboa.\n1. Lege honetan aurreikusitakoa Herri-administrazioen eta ondasun- eta zerbitzuhornitzaileen arteko harreman juridikoen esparruan jaulkitako fakturei aplikatuko zaie.\n2. Lege honetan aurreikusitakoaren eraginetarako, Herri-administraziotzat hartuko dira azaroaren 14ko 3/2011 Legegintzako Errege Dekretuak onartutako Sektore Publikoko Kontratuen Legearen Testu Bategineko 3.2 artikuluak aipatzen dituen organismoak eta erakundeak, bai eta Gizarte Segurantzaren lan-istripu eta gaixotasun profesionalak kudeatzen dituzten mutualitateak ere, Gizarte Segurantzaren kudeaketan betetzen duten lankidetza-eginkizunaren arabera.\nII. KAPITULUA Herri-administrazioen aurrean fakturak aurkezteko obligazioa 3. artikulua. Fakturak erregistroan aurkezteko obligazioa.\nZeinahi Herri-administraziori entregatutako ondasunengatik edo egindako zerbitzuengatik faktura bat jaulki duen hornitzaileak, Lege honetan xedatutakoaren eraginetarako, hura administrazio-erregistro batera aurkezteko obligazioa izango du, Herri Administrazioen Araubide Juridikoari eta Administrazio Prozedura Erkideari buruzko azaroaren 26ko 30/1992 Legearen 28. artikuluan ezarritakoari jarraituz, hogeita hamar eguneko epean, salerosgaiak entregatu ziren edo zerbitzuak eman ziren datatik zenbatzen hasita. Lege honetan ezarritako denborari eta aurkezteko erari buruzko baldintzak betetzen ez diren artean, ez da ulertuko erregistroan fakturak aurkezteko obligazio hori bete denik.\nFaktura elektronikoa Herri-administrazioetan 4. artikulua. Faktura elektronikoaren erabilera sektore publikoan.\nHerri-administrazioari ondasunak entregatu edo zerbitzuak egin dizkioten hornitzaile guztiek faktura elektronikoa jaulki eta igorri ahalko dute. Betiere, faktura elektronikoa erabiltzera eta dagokion sarrera-puntu orokorrean aurkeztera behartuta egongo dira ondorengo erakunde hauek:\na) Sozietate anonimoak; b) Erantzukizun mugatuko sozietateak; c) Espainiar nazionalitatea ez duten pertsona juridikoak eta nortasun juridiko gabeko erakundeak; d) Zerga-araudiak ezarritakoaren arabera, Espainiako lurraldean egoiliar ez diren erakundeen establezimendu iraunkorrak eta sukurtsalak; e) Aldi baterako enpresa-elkarteak; f) Ekonomia intereseko taldea, ekonomia intereseko Europako taldea, pentsio funtsa, arrisku-kapitaleko funtsa, inbertsio funtsa, aktiboak erabiltzeko funtsa, hipotekamerkatua erregularizatzeko funtsa, hipotekak titulizatzeko funtsa, edo inbertsioak bermatzeko funtsa.\nHala ere, Herri-administrazioek fakturazio elektronikoaren obligazio horretatik kanpo utzi ditzakete, erregelamenduaren arabera, 5.000 eurora arteko fakturak eta hornitzaileek Herri-administrazioen kanpoko zerbitzuei luzatutakoak, harik eta faktura horiek faktura elektronikoen sarrera-puntu orokorrera aurkezteko baldintzak betetzen dituzten arte, Ogasun eta Herri Administrazio Ministerioak egindako balorazioaren arabera, eta kanpoko zerbitzuek halako fakturak jasotzeko bitartekoak eta sistema egokiak ez dituzten bitartean.\n5. artikulua. Faktura elektronikoen formatua eta beren sinadura elektronikoa.\nLege honetan aurreikusitakoaren eraginetarako:\n1. Herri-administrazioei igortzen zaizkien faktura elektronikoek formatu egituratua eduki beharko dute, eta ziurtagiri aitortuan oinarritutako sinadura elektroniko aurreratuz sinatuta egon behar dute, fakturazio-betebeharrak arautzeko Erregelamendua onartzen duen azaroaren 30eko 1619/2012 Errege Dekretuaren 10.1 a) artikuluan xedatutakoaren arabera.\nGobernuko presidenteorde eta Presidentetzako ministro andrearen Aginduz, eta Ogasun eta Herri Administrazioko ministroak eta Industria, Energia eta Turismoko ministroak elkarrekin proposatuta, faktura elektronikoaren formatu egituratua zehaztuko da, Administrazio elektronikoaren sektoreko komiteari entzun ondoren.\n2. Ondorengo baldintza hauek betetzen dituen ziurtagiri aitortu batean oinarritutako zigilu elektroniko aurreratua ere onartuko da.\na) Ziurtagiriak faktura elektronikoa zigilatzen duen pertsona juridikoa edo nortasun juridiko gabeko erakundea identifikatu beharko du, bere izenaren edo izen sozialaren eta identifikazio fiskaleko zenbakiaren bitartez.\nb) Zigilu elektroniko aurreratuaren eskaera bere ordezkaritza egiaztatzen duen pertsona fisiko baten presentzia bidez formulatu ahalko da, edo, bestela, bitarteko elektronikoen bidez, NAN elektronikoa erabiliz eta bere ordezkaritza-ahalmena ziurtatzen duten paperezko edo formatu elektronikoko dokumentuak igorrita.\nZigilu elektronikoa faktura elektronikoei izendatu edo lotutako datu elektronikoen multzoa da; pertsona juridikoek eta nortasun juridiko gabeko erakundeek erabil dezakete bere edukiaren jatorria eta osotasuna bermatzeko.\n6. artikulua. Faktura elektronikoen sarrera-puntu orokorra.\n1. Estatuak, autonomia-erkidegoek eta toki-erakundeek faktura elektronikoen sarrera-puntu orokor bat edukiko dute, eta hor jasoko dira erakundeei eta lotutako edo mendeko organismoei dagozkien faktura elektroniko guztiak.\n2. Administrazio bateko faktura elektronikoen sarrera-puntu orokorrak bitartekaritzasoluzio bat eskainiko du faktura aurkezten duenaren eta hura erregistratzeko eskumena duen kontularitza-bulegoaren artean.\n3. Faktura elektronikoen sarrera-puntu orokorrak Lege honetan zehaztutako formatuan faktura elektronikoak bidaltzea ahalbidetuko du. Hornitzaileak edo faktura aurkeztu duenak fakturaren tramitazio egoera kontsultatu ahal izango du.\n4. Faktura elektronikoen sarrera-puntu orokorraren bitartez aurkeztutako faktura elektroniko guztiak, automatikoki, esandako faktura elektronikoen puntu orokorra kudeatzen duen Herri-administrazioaren erregistro elektroniko batean sartuko dira, eta jaso izanaren adierazpen elektroniko bat bidaliko da erregistro horretatik, faktura aurkeztu den data eta ordua egiaztatuko dituena.\n5. Faktura elektronikoen sarrera-puntu orokorrak zerbitzu automatiko bat emango du esandako fakturak erregistratzeko eskumena duten kontularitza-bulegoen esku uzteko edo berorietara elektronikoki igortzeko.\n6. Administrazio Publikoen Estatu Idazkaritzak eta Aurrekontuen eta Gastuen Estatu Idazkaritzak elkarrekin erabakiko dituzte faktura elektronikoen sarrera-puntu orokorraren baldintza tekniko arautuak.\n7. artikulua. Informazioa artxibatzea eta zaintzea.\n1. Faktura elektronikoak artxibatzeko eta zaintzeko ardura berorien jomuga den administrazio-organoari dagokio, baina horrek ez du eragozten, esandako fakturak artxibatzeko eta zaintzeko bitarteko gisa, dagokion faktura elektronikoen sarrera-puntu orokorra erabiltzeko aukera egin ahal izatea, baldin eta esandako puntuarekin bat egiten badu.\n2. Faktura elektronikoen sarrera-puntu orokorra faktura horiek artxibatzeko eta zaintzeko erabiltzen denean, berorietako informazioa ezingo da erabili inori lagatzeko edo ustiatzeko, faktura dagokion administrazio-organo berarentzat izan ezik. Hori guztia zerga-arauditik erator litezkeen obligazioak eragotzi gabe ulertuko da.\nIV. KAPITULUA Fakturen kontularitza-erregistroa eta izapidetze-prozedura Herri-administrazioetan 8. artikulua. Fakturen kontularitza-erregistroaren sorrera.\n1. Lege honen aplikazio-eremuan sartzen diren subjektu guztiek fakturen kontularitza-erregistro bana izango dute haien jarraipena errazteko; erregistro horien kudeaketa kontularitza-eginkizuna izendatuta duen administrazio-organoari edo -unitateari dagokio.\n2. Aipatutako fakturen kontularitza-erregistroa kontularitzako informazio sistemarekin lotuta edo bertan txertatuta egongo da.\n9. artikulua. Fakturak izapidetzeko prozedura.\n1. Faktura jasotzen duen administrazio-erregistroak zuzenean igorriko dio eskumena duen kontularitza-bulegoari, idazpena egin dezan fakturaren kontularitza-erregistroan.\nDagokion faktura elektronikoen sarrera-puntu orokorrean aurkeztutako faktura elektronikoak, puntu horretan izango den zerbitzu automatiko baten bitartez, fakturan agertzen den kontularitza-bulegoaren arabera dagokion fakturen kontularitza-erregistrora igorriko dira elektronikoki, edo erregistro horren esku utziko dira. Zer administrazioorganori zuzenduta dagoen identifikatuta egon beharko da fakturan, azaroaren 14ko 3/2011 Legegintzako Errege Dekretuak onartutako Sektore Publikoko Kontratuen Legearen testu bategineko hogeita hamahirugarren xedapen gehigarriak ezarritakoari jarraituz.\nHala ere, Estatuak, autonomia-erkidegoek eta Madril eta Bartzelonako udalerriek kontularitza-erregistroan idazpena egiteko obligazio horretatik kanpo utz ditzakete, erregelamenduaren arabera, 5.000 eurora arteko fakturak eta hornitzaileek edozein Herriadministrazioren kanpoko zerbitzuei luzatutakoak, harik eta faktura horiek faktura elektronikoen sarrera-puntu orokorrera aurkezteko baldintzak betetzen dituzten arte, Ogasun eta Herri Administrazio Ministerioak egindako balorazioaren arabera, eta kanpoko zerbitzuek halako fakturak jasotzeko bitartekoak eta sistema egokiak ez dituzten bitartean.\n2. Kontularitza-erregistroan fakturaren idazpena egin ostean, identifikazio-kode bat esleituko zaio adierazitako fakturari aipatutako kontularitza-erregistroan. Faktura elektronikoen kasuan, kode hori faktura elektronikoen sarrera-puntu orokorrari jakinaraziko zaio.\n3. Kontularitza-eginkizuna dagokion administrazio-organo edo -unitateak eskumena duen organoari igorriko dio, edo haren esku ipiniko du, hala badagokio, faktura jaulki zuenak entregatutako ondasunarekiko edo egindako zerbitzuarekiko adostasun-prozedura izapidetu dezan eta obligazioa aitortzeko espedienteari dagozkion gainerako jarduerei ekin diezaien, eskumena duen kontrol-organoari bidaltzea barne dela, aldez aurreko aginduzko interbentzioaren eraginetarako 4. Dagokion organo eskudunak obligazioa aitortu duenean, proposamenaren kontularitza-tramitazioak edo ordainketa-aginduak identifikatuko du proposamenaren xede den faktura (edo fakturak), fakturen kontularitza-erregistroan izendatutako dagokien identifikazio-kodearen bidez.\n10. artikulua. Kontularitza arloan eskumenak dituen organoaren jarduerak.\nHerri-administrazioetan kontularitza-eginkizuna egotzita duten administrazio-organo edo -unitateek:\n1. Jarduteko errekerimenduak egingo dituzte, aldizka, artean obligazioa aitortu gabe duten fakturei buruz, eta eskumena duten organoei zuzenduko dizkiete.\n2. Txosten bat egingo dute, hiru hilean behin, eta bertan zerrendatuko dituzte idazpena egin zitzaienetik hiru hilabete igaro diren eta organo eskudunek artean obligazioaren aitortza egin gabe dauzkaten fakturak. Txosten hori urteko hiruhileko natural bakoitzaren ondorengo hamabost egunen barruan igorriko zaio barne-kontroleko organoari.\nV. KAPITULUA Faktura jasotzearen eraginak, kontroleko organoen eskumenak eta lankidetza Zerga Administrazioko Estatu Agentziarekin 11. artikulua. Faktura elektronikoen sarrera-puntu orokorrean faktura jasotzearen eta fakturen kontularitza-erregistroan idazpena egitearen eraginak.\nFaktura elektronikoen sarrera-puntu orokorrean faktura jasotzeak eta fakturen kontularitza-erregistroan idazpena egiteak, Herri Administrazioen Araubide Juridikoari eta Administrazio Prozedura Erkideari buruzko azaroaren 26ko 30/1992 Legearen arabera, administrazio-erregistro batean aurkeztetik eratortzen diren eraginak izango ditu soilik.\n12. artikulua. Barne-kontroleko organoen ahalmenak eta obligazioak.\n1. Estatuko Administrazioaren Kontuhartzailetza Nagusiak eta autonomia-erkidego eta toki-erakundeetako kontrol-organo baliokideek justifikazio-agirietara, fakturen kontularitza-erregistroko informaziora zein kontabilitatera noiznahi sartzeko aukera izango dute,.\n2. Urtean behin, barne-kontroleko organoak txosten bat egingo du, berankortasunaren arloan araudia zenbateraino betetzen den ebaluatuko duena. Toki Erakundeen kasuan, txosten hori Udalaren osoko bilkurara aurkeztuko da.\n13. artikulua. Lankidetza Zerga Administrazioko Estatu Agentziarekin.\nFakturen kontularitza-erregistroek bide telematikoz igorriko diote jasotako fakturei buruzko informazioa Zerga Administrazioko Estatu Agentziari, zerga- eta fakturazioobligazioak betetzen direla ziurtatzeko, berorien kontrola dagokion neurrian. Ogasun eta Herri Administrazioko ministroari ematen zaio gaitasuna esandako informazioren edukia ez ezik, hura igortzeko prozedura eta aldizkakotasuna zehaztu ditzan.\nLehen xedapen gehigarria. Estatuko organo konstituzionalen eta autonomiaerkidegoetako legegintza- eta kontrol-organoen araubidea.\nDiputatuen Kongresuko, Senatuko, Botere Judizialaren Kontseilu Nagusiko, Konstituzio Auzitegiko, Kontuen Auzitegiko, Arartekoaren, autonomia-erkidegoetako legebiltzarretako eta autonomietan Kontuen Auzitegiaren eta Arartekoaren baliokide diren erakundeetako organo eskudunek Lege honetan Herri-administrazioentzat ezarritako arauetara egokituko dute beren jarduera.\nBigarren xedapen gehigarria. Fakturaren eta sinadura elektronikoaren formatua.\n5. artikuluan aurreikusitako ministro-agindua onartzen ez den bitartean, Herriadministrazioetara bidaltzen diren faktura elektronikoak Facturae (3.2 bertsioa) faktura elektronikoaren formatu egituratura doituko dira, eta sinadura elektronikoa XMLAdvanced Electronic Signatures (XAdES) espezifikazioaren araberakoa izango da.\nHirugarren xedapen gehigarria. Faktura elektronikoaren formatua eta haren zergaeraginak.\nLege honetan eta berau garatzeko araudian aurreikusitako faktura elektronikoa baliozkoa izango da, eta paperezko fakturaren zerga-eragin berberak izango ditu. Bereziki, egiaztagiri gisa erabili ahal izango da eragiketaren kengarritasuna ahalbidetzeko, zerga bakoitzaren araudiaren eta abenduaren 17ko Zergei buruzko 58/2003 Lege Orokorreko 106. artikuluan xedatuaren arabera.\nLaugarren xedapen gehigarria. Informazioa trukatzea.\nZerga Administrazioko Estatu Agentziak, autonomia-erkidegoetako eta tokierakundeetako zerga-bilketako organoek, Gizarte Segurantzaren Diruzaintza Nagusiak eta Lege honen aplikazio-eremuan sartzen diren Herri-administrazioetako organo ordaintzaileek, erregelamendu bidez ezartzen den prozeduraren arabera, Administrazioen zordunei eta beroriei egindako ordainketei buruzko informazioa trukatuko dute, dagozkion bahimendu- edo konpentsazio-jarduerak gauzatzeko xedez.\nZerga Administrazioko Estatu Agentziak sortu eta administratuko du xedapen honetan aurreikusitako informazio-trukeak eta zerga-bilketako kudeaketa-jarduerak garatzeko plataforma informatikoa.\nBosgarren xedapen gehigarria. Estatuko Administrazio Orokorreko Faktura Elektronikoen Sarrera Puntu Orokorrarekin bat egitea.\n1. Lege honen 6. artikuluan adierazitako faktura elektronikoen sarrera-puntu orokor bat ezartzeko obligazioa betetzeko, autonomia-erkidegoek eta toki-erakundeek Estatuko Administrazio Orokorrak ezarritako faktura elektronikoen sarrera-puntu orokorrarekin bat egin ahal izango dute, non hornitzaileen faktura elektronikoei buruz aipatutako puntuan aurreikusitako funtzionalitateak emango baitzaizkie.\n2. Estatuko Administrazio Orokorraren faktura elektronikoen sarrera-puntu orokorrarekin bat egitea bitarteko telematikoen bidez egingo da, Ogasun eta Herri Administrazio Ministerioko Administrazio Publikoen Estatu Idazkaritzak esandako puntuan horretarako ezarritako atari elektronikoaren bitartez.\n3. Dagokion autonomia-erkidegoko edo toki-erakundeko organo eskudunak sinadura elektroniko aurreratuz izenpetu beharko duen bat-egite ekintza horrek Estatuko Administrazio Orokorraren faktura elektronikoen sarrera-puntu orokorrarekin bat egiteko esandako erkidegoak edo erakundeak duen borondatea jaso beharko du idatziz, bai eta Ogasun eta Herri Administrazio Ministerioko Administrazio Publikoen Estatu Idazkaritzak zehaztutako plataformaren erabilera-baldintzak osorik onartzeko borondatea ere.\n4. Autonomia-erkidegoek eta toki-erakundeek beren sistema informatikoak Estatuko Administrazio Orokorraren faktura elektronikoen sarrera-puntu orokorrarekin bateragarri egiteko abian jarri beharko dituzten garapen teknikoak autonomia-erkidego edo tokierakunde bakoitzaren aurrekontuen kargura finantzatuko dira.\n5. Autonomia-erkidegoek edo toki-erakundeek Estatuko Administrazio Orokorraren faktura elektronikoen sarrera-puntu orokorrarekin bat egitea borondatezkoa da; hala ere, bat ez egitea justifikatu egin beharko da eraginkortasun-terminoetan Aurrekontu Egonkortasunari eta Finantza Iraunkortasunari buruzko apirilaren 27ko 2/2012 Lege Organikoaren 7. artikuluaren arabera.\nEstatuko Administrazio Orokorraren faktura elektronikoen sarrera-puntu orokorrarekin bat egiteak ondorio gisa ekar dezake sortzen diren kostu ekonomikoak bere gain hartu behar izatea.\nSeigarren xedapen gehigarria. Faktura elektronikoen sarrera-puntu orokorren eta kontularitza-erregistroen publizitatea.\nFaktura elektronikoen sarrera-puntu orokorren sorrerari eta kontularitza-erregistroen eraketari publizitatea emango zaie.\nLehen xedapen iragankorra. Faktura administrazio-erregistro batean aurkezteko obligazioa.\nLege honetan aurreikusitako obligazioak ez zaizkie aplikatuko Legea indarrean jartzen den unean jada jaulkita dauden fakturei.\nHala ere, Lege hau indarrean jarri aurretik zeinahi Herri-administraziori entregatutako ondasunengatik edo egindako zerbitzuengatik faktura jaulki dion hornitzaileak hura administrazio-erregistro batean aurkeztu ahal izango du, Herri Administrazioen Araubide Juridikoari eta Administrazio Prozedura Erkideari buruzko azaroaren 26ko 30/1992 Legearen 38. artikuluan aurreikusitakoaren arabera.\nBigarren xedapen iragankorra. Faktura elektronikoen sinadura.\nOnartutako ziurtagiri elektroniko batean oinarritutako zigilu elektroniko aurreratuaren edukia garatzen ez den bitartean, Herri-administrazioei aurkezten zaizkien faktura elektronikoek beren egiazkotasuna eta osotasuna bermatu ahal izango dute, ziurtagiri elektronikoak baliozkotzeko Ogasun eta Herri Administrazio Ministerioaren @firma plataformaren bidez baliozkotutako ziurtagiri baten bitartez.\nHirugarren xedapen iragankorra. Fakturen sarrera-puntu orokorraren eta eskumena duen kontularitza-bulegoaren arteko bitartekaritza.\nFakturen kontularitza-erregistroa prest ez dagoen bitartean, faktura elektronikoen sarrera-puntu orokorrak bitartekaritza-soluzio bat eskainiko du, eskura jartzeko zerbitzu automatiko baten bitartez edo faktura elektronikoki igortzearen bidez, faktura aurkeztu duenaren eta berori izapidetzea dagokion administrazio-organoaren artean.\nIndargabeturik gelditzen dira Lege honetan xedatutakoaren kontra dauden maila bereko edo beheragoko xedapenak. Bereziki, indarrik gabe gelditu da merkataritzako eragiketetan berankortasunaren aurkako neurriak ezartzen dituen abenduaren 29ko 3/2004 Legea aldatzen duen uztailaren 5eko 15/2010 Legearen 5. artikulua.\nAzken xedapenetako lehenengoa. Oinordetza eta Dohaintzen gaineko Zergari buruzko abenduaren 18ko 29/1987 Legearen aldaketa.\nOinordetza eta Dohaintzen gaineko Zergari buruzko abenduaren 18ko 29/1987 Legeko 34. artikuluaren 4. paragrafoa aldatzen da, eta honela geratzen da idatzita:\n«4. Aurreko paragrafoan xedatutakoaren arabera, zergaren auto-likidazio araubidea ezarri da, nahitaezko izaeraz, ondorengo autonomia-erkidegoetan: Andaluziako Autonomia Erkidegoa Aragoiko Autonomia Erkidegoa Asturiasko Printzerriko Autonomia Erkidegoa Balear Uharteetako Autonomia Erkidegoa Kanarietako Autonomia Erkidegoa Gaztela-Mantxako Autonomia Erkidegoa Gaztela eta Leongo Autonomia Erkidegoa Kataluniako Autonomia Erkidegoa Galiziako Autonomia Erkidegoa Murtziako Eskualdeko Autonomia Erkidegoa Valentziako Erkidegoa» Azken xedapenetako bigarrena. Informazioaren gizartea sustatzeko neurriei buruzko abenduaren 28ko 56/2007 Legearen aldaketa.\nInformazioaren gizartea sustatzeko neurriei buruzko abenduaren 28ko 56/2007 Legea ondoren adierazi bezala aldatzen da: Bat. 2 bis artikulu berri bat sartzen da, honela idatzita:\n«2 bis artikulua. Faktura elektronikoa sektore pribatuan.\nLege honetan xedatutakoaren eraginetarako:\n1. 2.2 artikuluan aipatzen diren zerbitzuak ematen dituzten enpresek faktura elektronikoak jaulki eta igorri beharko dituzte, haiek hartzea onartzen duten edota berariaz eskatu dituzten enpresa eta partikularrekin dituzten harremanetan.\nBetebehar horrek ez du zerikusirik plantillaren tamainarekin edota urteko eragiketabolumenarekin.\nHala eta guztiz ere, bidaia-agentziek, garraio-zerbitzuek eta txikizkako merkataritzako jarduerek kontratazioa bitarteko elektronikoen bidez egin den kasuetan soilik izango dute aurreko paragrafoan aurreikusitako faktura elektronikoak jaulkitzeko obligazioa.\nArtikulu honetan aurreikusitako obligazioak ezingo dira exijitu 2015eko urtarrilaren 15era arte.\n2. Gobernuak hedatu ahal izango du artikulu honen aplikazio-eremua publikoari munta ekonomiko bereziko zerbitzuak eskaintzen ez dizkioten enpresa edo erakundeetara, irizten baldin bada enpresa horiek harreman telematikoa eduki behar dutela beren bezero edo erabiltzaileekin, ematen duten zerbitzu motagatik, eta faktura kopuru handia jaulkitzen badute.\n3. Faktura elektronikoek, kasu guztietan, fakturazioari buruzko berariazko araudian ezarritakoa bete beharko dute.\n4. Zerbitzuak ematen dituzten enpresek erabiltzaileek faktura elektronikoa doan irakurri, kopiatu, deskargatu eta inprimatu ahal izateko beharrezkoak diren programetarako sarbidea eman beharko dute, beste iturri batzuetara jo beharrik izan ez dadin beharrezko aplikazioak lortzeko.\nProzedura xumeak eta doakoak prestatu beharko dituzte, erabiltzaileek noiznahi izan dezaten faktura elektronikoak jasotzeari emandako onarpena baliogabetzeko aukera.\n5. Bezeroak, bitarteko elektronikoen bidez, bere fakturak kontsultatzeko duen aldia, 2.1 b) artikuluak ezartzen duena, ez da aldatzen bezeroak enpresarekin zuen kontratua indargabetu duelako edo faktura elektronikoak jasotzeko onarpena baliogabetu duelako. Ez da arrazoi horregatik iraungitzen aurrez jaulkitako fakturetara sartzeko eskubidea ere.\n6. Horretara beharturik egonda, beren erabiltzaileei faktura elektronikoak jasotzeko aukera eskaintzen ez dieten enpresek edo jada bezero ez diren pertsonei beren fakturetara sartzea galarazten dietenek zigor-ohartarazpena jasoko dute edota 10.000 euro arteko isuna jarriko zaie. Zigorra sinadura elektronikoari buruzko abenduaren 19ko 59/2003 Legearen 33. artikuluan ezarritako irizpideen arabera zehaztu eta graduatuko da.\nZigor berbera ezar liezaieke publikoari munta ekonomiko bereziko zerbitzuak ematen dizkieten enpresei, 2.1 artikuluan aurreikusitako gainerako obligazioak betetzen ez badituzte.\nTelekomunikazioen eta Informazioaren Gizarterako Estatu Idazkaritzak du zigor hori ezartzeko eskumena.» Bi. 2 ter artikulu berri bat sartzen da, honela idatzita:\n«2 ter artikulua. Faktura elektronikoaren eraginkortasun betearazlea.\n1. Faktura elektronikoa zordunketa helbideratu bidez ordaindu ahalko da dagokion luzapenean zordunaren ordainketa-kontua identifikaturik badago eta, eranskin batean, ordainketa zerbitzuei buruzko azaroaren 13ko 16/2009 Legean adierazten den zordunaren adostasuna egiaztatzen duen dokumentua atxikitzen bada.\n2. Faktura elektronikoak betearazleak izango dira bi aldeek berariaz hala adosten badute. Kasu horretan, fakturan islatu beharko da bere titulu betearazle izaera eta, eranskin batean, bi aldeek izenpetutako akordioa atxikiko da, zeinaren indarrez zordunak onartzen duen eraginkortasun betearazlea duela faktura bakoitzak. Aipatutako akordioan, fakturaren jaulkipena eragin duen azpiko harremanari egingo zaio erreferentzia.\nBaldintza horiek betetzen dituen faktura bat ez ordaintzeak –era frogagarrian egiaztatu beharko da, edo, bestela, helbideratze-erakundeak kasurako egindako adierazpenaren bidez– eskumena ematen dio hartzekodunari fakturaren ordainketa premiaz eska dezan urtarrilaren 7ko Prozedura Zibilaren 1/2000 Legeko 517. artikuluan aurreikusitako ekintza betearazleren bat egikaritzearen bitartez.\n3. Kontsumitzaile eta erabiltzaileekiko harremanetan, faktura elektronikoak ezingo du eraginkortasun betearazlerik eduki.\n4. Artikulu honetan xedatutakoa ezingo zaio aplikatu hartzaile gisa sektore publikoa osatzen duten organo, organismo eta erakundeak dituzten fakturen ordainketari.» Azken xedapenetako hirugarrena. Azaroaren 14ko 3/2011 Legegintzako Errege Dekretuaren bidez onartutako Sektore Publikoko Kontratuen Legearen testu bategina aldatzea.\nBat. Sektore Publikoko Kontratuen Legearen testu bategineko 3. artikuluaren 2. paragrafoko f) idatz-zatia kentzen da.\nBi. Sektore Publikoko Kontratuen Legearen testu bategineko 41. artikuluaren 2. paragrafoa kentzen da.\nHiru. Sektore Publikoko Kontratuen Legearen testu bategineko 65. artikuluaren 1. paragrafoa aldatzen da eta honela geratzen da idatzita:\n«65. artikulua. Sailkapenaren galdagarritasuna eta eraginak.\n1. Galdagarria izango da enpresaburuak Herri-administrazioen obrakontratista edo zerbitzu-kontratista gisa sailkatuta egotea, eta eraginak izango ditu ondorengo kasu eta baldintzetan kontratatzeko haien kaudimena egiaztatzeko orduan:\na) 500.000 euro edo hortik gorako balio estimatua duten obren kontratuetarako ezinbesteko betebeharra izango da enpresaburua Herri-administrazioen obrakontratista gisa behar bezala sailkatuta egotea. Esandako kontratuetarako, enpresaburua kontratuaren xedearen arabera dagokion taldean edo azpitaldean kontraturako exijitzen den kategoriarekin edo garaiagoarekin sailkatuta egoteak egiaztatuko ditu bere kaudimen-baldintzak.\n500.000 eurotik beherako balio estimatua duten obren kontratuetarako, enpresaburua kontratuaren xedearen arabera dagokion taldean edo azpitaldean sailkatuta egoteak egiaztatuko ditu bere ekonomia- eta finantza-kaudimena eta kontratatzeko gaitasun teknikoa. Kasu horietan, enpresaburuak bi modutara egiaztatu ahal izango du bere kaudimena: kontratuari dagokion taldean edo azpitaldean obra-kontratista gisa sailkatuta egotearen bitartez, edota lizitazioaren iragarkian edo prozeduran parte hartzeko gonbidapenean galdatzen diren eta kontratuaren agirian zehazturik datozen berariazko kaudimen-baldintzak betetzen direla egiaztatuz. Horien faltan, kaudimenaren egiaztapena kontratuaren izaeraren, xedearen eta balio estimatuaren arabera erregelamendu bidez ezartzen diren baldintzetan eta bitartekoekin egin beharko da; baldintza eta bitarteko horiek izaera gehigarria izango dute kontratuaren agirietan jasota daudenekiko.\nb) Zerbitzuen kontratuetarako ez da galdagarria izango enpresaburuaren sailkapena. Lizitazioaren iragarkian edo prozeduran parte hartzeko gonbidapenean eta kontratuaren agirietan zehaztuko dira ekonomia- eta finantza-kaudimeneko eta gaitasun tekniko edo profesionaleko gutxieneko irizpideak eta betebeharrak, bai Legearen 75 eta 78. artikuluetan ezarritakoari dagokionez, bai sailkapeneko talde edo azpitaldeen barruan, eskatzekoa den gutxieneko kategoriari dagokionez, betiere kontratuaren xedea indarrean den sailkapeneko talde edo azpitalderen baten sailkapen-eremuan sartzen bada. Horretarako, kontratuaren CPV kodea hartuko da aintzat. Kasu horietan, enpresaburuak bi modutara egiaztatu ahal izango du bere kaudimena: kontratuari dagokion taldean edo azpitaldean sailkatuta egotearen bitartez, edota lizitazioaren iragarkian edo prozeduran parte hartzeko gonbidapenean eskatzen diren eta kontratuaren agirietan zehazturik datozen berariazko kaudimen-baldintzak betetzen direla egiaztatuz. Horien faltan, kaudimenaren egiaztapena kontratuaren izaeraren, xedearen eta balio estimatuaren arabera erregelamendu bidez ezartzen diren baldintzetan eta bitartekoekin egin beharko da; baldintza eta bitarteko horiek izaera gehigarria izango dute kontratuaren agirietan jasota daudenekiko.\nc) Sailkapena ez da ez galdagarria ez aplikatzekoa izango gainerako kontratu motetarako. Kontratu horietarako galdatzen diren berariazko kaudimen-baldintzak lizitazioaren iragarkian edo prozeduran parte hartzeko gonbidapenean adieraziko dira, eta kontratuaren agirietan zehaztuko dira. Erregelamendu bidez ezarri ahalko dira, kontratuaren agirietan zehaztutako bitarteko eta baldintzarik ezean, kontratuaren izaera, xedea eta balio estimatua aintzat harturik, kontratu horiek gauzatu ahal izateko kaudimena egiaztatuko duten bitartekoak eta baldintzak.» Lau. Sektore Publikoko Kontratuen Legearen testu bategineko 75. artikulutik 78.ra artekoak aldatu dira eta honela geratu dira idatzita:\n«75. artikulua. Ekonomia- eta finantza-kaudimenaren egiaztapena.\n1. Enpresaburuaren ekonomia- eta finantza-kaudimena ondorengo bitarteko hauetako baten edo batzuen bitartez egiaztatu beharko da, kontratazio-organoak egindako aukeraren arabera:\na) Urteko negozio-bolumenak –edo kontratuari dagokion eremuko urteko negozio-bolumenak– lizitazioaren iragarkian edo prozeduran parte hartzeko gonbidapenean eta kontratuaren agirietan eskatutako zenbatekoa –edo, haren faltan, erregelamenduz ezarritakoa– berdindu edo gainditu beharko du.\nb) Egoki den kasuetan, arrisku profesionalak estaltzeko kalte-ordain aseguru bat edukitzearen egiaztagiria, lizitazioaren iragarkian edo prozeduran parte hartzeko gonbidapenean eta kontratuaren agirietan eskatutako zenbatekoa –edo, haren faltan, erregelamenduz ezarritakoa– berdindu edo gaindituko duena.\nc) Ondare garbiak –edo, urteko kontuak onartuta izateko obligazioak harrapatzen duen azken ekitaldi ekonomikoaren itxierako aktiboen eta pasiboen arteko ratioak– lizitazioaren iragarkian edo prozeduran parte hartzeko gonbidapenean eta kontratuaren agirietan eskatutako zenbatekoa –edo, haren faltan, erregelamenduz ezarritakoa– berdindu edo gainditu beharko du.\n2. Enpresaburuaren ekonomia- eta finantza-kaudimenaren nahikotasuna dokumentalki egiaztatzeko, kasu bakoitzerako erregelamenduaren arabera zehazten diren ziurtagiriak eta dokumentuak aurkeztu beharko dira. Nolanahi ere, Herri-administrazioen Lizitatzaileen eta Enpresa Sailkatuen Erregistro Ofizialean izena emanda egoteak egiaztatuko ditu, sektore publikoko kontratazio-organo guztien aurrean, berorretan islatuaren arabera eta kontrakorik frogatu ezean, enpresaburuaren ekonomia- eta finantza-kaudimenaren baldintzak.\n3. Lizitazioaren iragarkian edo prozeduran parte hartzeko gonbidapenean eta kontratuaren agirietan zehaztuko dira, artikulu honetan biltzen direnetatik, zein bitarteko onartzen diren kontratua esleitzea bilatzen duten enpresaburuen ekonomia- eta finantza-kaudimena egiaztatzeko; horretarako, haietako bakoitzaren gutxieneko zenbatekoa zehaztu beharko da, eurotan adierazita. Halakorik ezean, ekonomia- eta finantza-kaudimenaren egiaztapena Legearen 65. artikuluaren 1. paragrafoan eragin horietarako xedatutakoaren arabera egingo da.\n76. artikulua. Gaitasun teknikoa obra-kontratuetan.\n1. Obra-kontratuetan, enpresaburuaren gaitasun teknikoa ondorengo bitarteko hauetako baten edo batzuen bitartez egiaztatu beharko da, kontratazio-organoak egindako aukeraren arabera:\na) Azken hamar urteetako ibilbidean gauzatutako obren zerrenda, obra garrantzizkoenak ongi egikaritu zirela bermatzen duten ziurtagiriekin; esandako ziurtagiri horietan obren zenbatekoa adieraziko da, zer data eta tokitan egikaritu ziren, eta lanbideari dagozkion arauak errespetatuz gauzatu ote ziren eta ongi amaitu ziren ere zehaztuko da; behar izanez gero, ziurtagiri horiek zuzenean jakinaraziko dizkio agintaritza eskudunak kontratazio-organoari.\nEragin horietarako, obra-kontratistaren eskumendeko atzerriko sozietate batek gauzatutako obrak kontratistak berak zuzenean egin balitu bezala balioetsiko dira, betiere, kontratistak baldin badauka, zuzenean edo zeharka, esandako sozietatearen kontrola, Merkataritza Kodearen 42. artikuluan ezarritakoaren arabera. Kontratista partaide den atzerriko sozietate batek gauzatutako obrak direnean, baina aurreko baldintza hori bete gabe, kontratistak atzerriko sozietatearen kapital sozialean duen partaidetzaren proportzio berean baino ez da onartuko esandako sozietateak gauzatutako obra kontratistaren esperientzia modura.\nb) Adierazpen bat, non azalduko diren enpresak obrak burutzeko dituen teknikariak edo unitate teknikoak, enpresa barrukoak izan edo ez, bereziki, kalitatekontroleko arduradunak, beroriei dagozkien egiaztagiri guztiekin.\nc) Enpresaburuaren eta enpresako zuzendaritzako kideen titulu akademikoak eta profesionalak, partikularki, obren arduradunarenak edo arduradunenak.\nd) Egoki den kasuetan, enpresaburuak kontratua egikaritzean aplikatu ahalko dituen ingurumen-kudeaketako neurriak adieraziko dira.\ne) Enpresaren urteko batez besteko langile kopuruari eta azken hiru urteetan izan dituen zuzendaritza-taldeen garrantziari buruzko adierazpena, dagozkien justifikazio-agiri guztiekin.\nf) Obrak gauzatzeko izango dituen makineria, material eta ekipamendu teknikoak deskribatzen dituen adierazpena, dagozkien dokumentazio eta egiaztagiri guztiekin.\n2. Lizitazioaren iragarkian edo prozeduran parte hartzeko gonbidapenean eta kontratuaren agirietan zehaztuko dira, artikulu honetan biltzen direnetatik, zein bitarteko onartzen diren kontratua esleitzea bilatzen duten enpresaburuen gaitasun teknikoa egiaztatzeko, behar izanez gero, haietako bakoitzarentzat eskatuko diren gutxieneko balioak berariaz adierazi beharko direlarik. Halakorik ezean, gaitasun teknikoaren egiaztapena Legearen 65. artikuluaren 1. paragrafoan eragin horietarako xedatutakoaren arabera egingo da.\n77. artikulua. Gaitasun teknikoa hornidura-kontratuetan.\n1. Hornidura-kontratuetan, enpresaburuen gaitasun teknikoa ondorengo bitarteko hauetako baten edo batzuen bitartez egiaztatu beharko da, kontratazioorganoak egindako aukeraren arabera:\na) Azken bost urteetan egindako hornidura nagusien zerrenda, berorien zenbatekoa, datak, eta hartzaile publiko edo pribatuak zehazturik direla. Hartzailea sektore publikoko erakundea denean, organo eskudunak emandako edo ikusonetsitako ziurtagirien bidez egiaztatuko dira egindako hornidurak; hartzailea erosle pribatua denean, berak emandako ziurtagiri baten bidez, eta, ziurtagirik ez badago, enpresaburuaren aitorpen baten bidez.\nb) Kontratua gauzatzeko enpresak dituen teknikarien edo unitate teknikoen azalpena, enpresa barrukoak izan edo ez, bereziki, kalitate-kontroleko arduradunena.\nc) Enpresako instalazio teknikoen, kalitatea bermatzeko erabilitako neurrien, eta azterketa- eta ikerketa-bitartekoen deskribapena.\nd) Sektore publikoko erakunde kontratatzaileak egindako kontrola, edo, haren izenean, enpresaburua kokatuta dagoen Estatuko organismo ofizial gaitu batek eginikoa, betiere, organismo horren adostasuna tarteko dela, hornitu beharreko produktuak konplexuak direnean edo, salbuespenez, egiteko berezi bati erantzun behar diotenean. Kontrol horretan, enpresaburuaren ekoizpen-ahalmena ez ezik, beharrezkoa bada, hark dituen azterketa- eta ikerketa-bitartekoak eta kalitatea kontrolatzeko erabiltzen dituen neurriak ikuskatuko dira.\ne) Hornitu beharreko produktuen laginak, deskribapenak eta argazkiak, benetakoak direla ziurtatu beharko direnak, sektore publikoko erakunde kontratatzaileak hala eskatuz gero.\nf) Kalitate-kontrolaz arduratzen diren gaitasun aitortuko erakunde edo zerbitzuek jaulkitako ziurtagiriak, non arau edo espezifikazio jakin batzuei erreferentzia eginik, xehetasun guztiekin, produktuen kalitatea egiaztatuko den.\n2. Kokatze- edo instalazio-obrak behar dituzten hornidura-kontratuetan honako hauek ebaluatu ahal izango dira: zerbitzu-ematea edo obren egikaritzea eta zerbitzu horiek emateko edo esandako instalazioak edo obrak gauzatzeko operadore ekonomikoen ahalmena, bereziki, haien ezagutza teknikoak, eraginkortasuna, eskarmentua eta fidagarritasuna aintzat hartuta.\n3. Lizitazioaren iragarkian edo prozeduran parte hartzeko gonbidapenean eta kontratuaren agirietan zehaztuko dira, artikulu honetan biltzen direnetatik, zein bitarteko onartzen diren kontratua esleitzea bilatzen duten enpresaburuen gaitasun teknikoa egiaztatzeko, behar izanez gero, haietako bakoitzarentzat eskatuko diren gutxieneko balioak berariaz adierazita, eta, kasua hala denean, produktuen adostasuna egiaztatzeko eskatuko diren arauak edo espezifikazio teknikoak zehaztuta. Halakorik ezean, gaitasun teknikoaren egiaztapena Legearen 65. artikuluaren 1. paragrafoan eragin horietarako xedatutakoaren arabera egingo da.\n78. artikulua. Gaitasun tekniko edota profesionala zerbitzu-kontratuetan.\n1. Zerbitzu-kontratuetan, enpresaburuen gaitasun teknikoa edo profesionala balioesteko haien ezagutza teknikoak, eraginkortasuna, eskarmentua eta fidagarritasuna hartuko dira aintzat eta, kontratuaren xedearen arabera, ondorengo bitarteko hauetako baten edo batzuen bitartez egiaztatu beharko dira horiek guztiak, kontratazio-organoak egindako aukeraren arabera:\na) Azken bost urteetan egindako zerbitzu edo lan nagusien zerrenda, berorien zenbatekoa, datak, eta hartzaile publiko edo pribatuak zehazturik direla. Hartzailea sektore publikoko erakunde bat denean, organo eskudunak jaulkitako edo ontzat emandako ziurtagiri bidez egiaztatuko dira egindako zerbitzuak edo lanak; hartzailea subjektu pribatu bat denean, berorrek luzatutako ziurtagiriaren bitartez eta, halakorik ezean, enpresaburuaren adierazpen baten bidez; behar izanez gero, ziurtagiri horiek zuzenean jakinaraziko dizkio agintaritza eskudunak kontratazioorganoari.\nb) Kontratuan parte hartzen duten teknikarien edo unitate teknikoen azalpena, enpresa barrukoak izan edo ez, bereziki, kalitate-kontroleko arduradunena.\nc) Enpresako instalazio teknikoen, enpresaburuak kalitatea bermatzeko erabilitako neurrien, eta azterketa- eta ikerketa-bitartekoen deskribapena.\nd) Zerbitzu edo lan konplexuak direnean edo, salbuespenez, egiteko berezi bati erantzun behar diotenean, kontratazio-organoak egindako kontrola, edo, haren izenean, enpresaburua kokatuta dagoen Estatuko organismo ofizial edo homologatu gaitu batek egina, betiere, organismo horren adostasuna tarteko dela. Kontrol horretan, enpresaburuaren gaitasun teknikoa ez ezik, beharrezkoa bada, hark dituen azterketa- eta ikerketa-bitartekoak eta kalitatea kontrolatzeko neurriak ikuskatuko dira.\ne) Enpresaburuaren eta enpresako zuzendaritzako kideen titulu akademikoak eta profesionalak eta, partikularki, kontratua gauzatzeko erantzukizuna dutenenak.\nf) Egoki den kasuetan, enpresaburuak kontratua egikaritzean aplikatu ahalko dituen ingurumen-kudeaketako neurriak adieraziko dira.\ng) Enpresaren urteko batez besteko langile kopuruari eta azken hiru urteetan izan dituen zuzendaritza-taldeen garrantziari buruzko adierazpena, dagozkien justifikazio-agiri guztiekin.\nh) Lanak edo prestazioak gauzatzeko izango dituen makineria, material eta ekipamendu teknikoak deskribatzen dituen adierazpena, dagozkien dokumentazio eta egiaztagiri guztiekin.\ni) Enpresaburuak azpikontratatzeko asmoa izan dezakeen kontratuaren zatiari dagokion adierazpena.\n2. Lizitazioaren iragarkian edo prozeduran parte hartzeko gonbidapenean eta kontratuaren agirietan zehaztuko dira, artikulu honetan biltzen direnetatik, zein bitarteko onartzen diren kontratua esleitzea bilatzen duten enpresaburuen gaitasun teknikoa egiaztatzeko, behar izanez gero, haietako bakoitzarentzat eskatuko diren gutxieneko balioak berariaz adierazita, eta, aplikatzekoa denean, titulazio akademikoak edo profesionalak, azterketa- eta ikerketa-bitartekoak, kalitatekontrolak, gaitasun teknikoaren ziurtagiriak, makineria, tresneriak eta instalazioak, eta eskatzen diren ingurumen-kudeaketako ziurtagiriak zehazturik direla. Halakorik ezean, gaitasun teknikoaren edo profesionalaren egiaztapena Legearen 65. artikuluaren 1. paragrafoan eragin horietarako xedatutakoaren arabera egingo da.» Bost. 79 bis artikulu berri bat sartzen da Sektore Publikoko Kontratuen Legearen testu bateginean, honela idatzita:\n«79 bis artikulua. Kaudimeneko baldintza eta irizpideen zehaztapena.\nKontratu baterako eskatzen diren ekonomia- eta finantza-kaudimeneko eta gaitasun tekniko edo profesionaleko gutxieneko baldintzen zehaztapena eta berorien egiaztapena egiteko onartzen diren bitartekoena kontratazio-organoak egingo du, eta lizitazioaren iragarkian edo prozeduran parte hartzeko gonbidapenean adierazteaz gainera, kontratuaren agirietan xehatuko da, berorietan zehaztuko baitira eskaintzaile edo hautagaiak onartzea edo baztertzea ekarriko duten magnitudeak, parametro edo ratioak eta gutxieneko maila edo balioak. Horiek ezean, dagokion kontratu motarako erregelamenduz ezarritakoak aplikatuko dira, eta hauek ere izaera gehigarria izango dute agirietan zehaztu ez direnekiko.\nNolanahi ere, enpresaburua talde edo azpitalde jakin batean sailkatuta egotea bere kaudimenaren froga nahikotzat hartuko da, baldin eta kontratuaren xedea esandako talde edo azpitaldearen aktibitate- edo lan-eremuan sartzen bada, eta berorren urteko batez besteko zenbatekoa bere taldeko edo azpitaldeko sailkapenkategoriari dagokionaren berdina edo txikiagoa bada. Eragin horretarako, lizitazioaren iragarkian edo prozeduran parte hartzeko gonbidapenean eta kontratuaren agirietan zehaztuko dira kontratuaren xedeari dagozkion Kontratu Publikoen Izendegi Bateratuko (CPV) kodea edo kodeak, horiek erabakiko baitute, baldin badago, kontratuari dagokion sailkapeneko taldea edo azpitaldea.\nErregelamendu bidez salbuetsi ahal izango da ekonomia- eta finantzakaudimena edo gaitasun tekniko edo profesionala egiaztatu beharra, kopuru jakin bateko zenbatekoa gainditzen ez duten kontratuen kasuan.» Sei. Lehen xedapen gehigarri bis bat gehitu zaio Sektore Publikoko Kontratuen Legearen testu bateginari, eta honela geratu da idatzita:\n«Lehen xedapen gehigarria bis. Estatuko organo konstituzionalen eta autonomiaerkidegoetako legegintza- eta kontrol-organoen kontratazio-araubidea.\nDiputatuen Kongresuko, Senatuko, Botere Judizialaren Kontseilu Nagusiko, Konstituzio Auzitegiko, Kontuen Auzitegiko, Arartekoaren, Autonomia Erkidegoetako Legebiltzarretako eta autonomietan Kontuen Auzitegiaren eta Arartekoaren baliokide diren erakundeetako organo eskudunek Lege honetan Herriadministrazioentzat ezarritako arauetara doituko dute beren kontratazioa.\nEra berean, Gorte Nagusietako organo eskudunek finkatuko dute, beren kontratazio-esparruari dagokionez, Lege honetako I. liburuko I. tituluko VI. kapituluan araututako errekurtso bereziaz zer organo arduratuko den, esandako Kapituluan aurreikusitako kualifikazio-, independentzia- eta mugiezintasun-baldintzak errespetatuz.» Zazpi. Sektore Publikoko Kontratuen Legearen testu bategina onartzen duen 3/2011 Legegintzako Errege Dekretuaren hamaseigarren xedapen gehigarriko f) paragrafoaren aldaketa:\n«f)\tAdministrazio-organoen edo enpresa lizitatzaileen edo kontratisten egintza eta borondate-adierazpen guztiak, ondorio juridikoak dituztenak eta kontratazio-prozeduran zehar jaulkitzen direnak, sinadura elektroniko aurreratu baten bidez kautotu behar dira, Sinadura Elektronikoari buruzko abenduaren 19ko 59/2003 Legearen arabera. Erabiltzen diren bitarteko elektroniko, informatiko edo telematikoek bermatu behar dute sinadura arau honetako xedapenekin bat datorrela.\nAurreko hori gorabehera, kontratazio-prozeduretan jaulkitzen diren faktura elektronikoak, puntu honetan, faktura elektronikoa sustatzeko eta sektore publikoan fakturen kontularitza-erregistroa sortzeko 25/2013 Legean xedatutakoaren arabera kudeatuko dira.» Zortzi. Sektore Publikoko Kontratuen Legearen testu bategineko laugarren xedapen iragankorra aldatzen da, eta honela geratzen da idatzita:\n«Laugarren xedapen iragankorra. Enpresen sailkapena zein kasutan galda daitekeen eta gutxieneko kaudimen-betekizunak zehaztea.\nLege honen 65. artikuluaren 1. paragrafoak mugatzen dituenez aurretiazko sailkapenaren aplikazio- eta galdagarritasun-eremuak, obra-kontratuak eta zerbitzukontratuak zein talde, azpitalde eta kategoriatan sailkatuko diren zehaztuko duten lege honen garapen-arauetan ezarritakoaren arabera sartuko da indarrean. Ordura arte, indarrean jarraituko du Herri Administrazioen Kontratuei buruzko Legearen testu bateginaren 25. artikuluaren 1. paragrafoko 1. lerrokadak.\nFaktura Elektronikoa Sustatzeko eta Sektore Publikoan Fakturen Kontularitzaerregistroa sortzeko Legearen eraginez Sektore Publikoko Kontratuen Legearen testu bategineko 75, 76, 77 eta 78. artikuluen idazketa berria eta esandako testu bategineko 79. bis artikulua Lege hau garatzeko erregelamenduzko arauetan ezartzen denaren arabera jarriko dira indarrean, berorietan zehaztuko baitira kontratu mota desberdinetarako izaera gehigarriz ezarriko diren betebeharrak, irizpideak eta egiaztapen-bitartekoak.\nAurrekoa gorabehera, sailkapena ezin izango da eskatu 500.000 euro baino gutxiagoko balio estimatua duten obra-kontratuetan, ez-eta 200.000 eurotik beherako balio estimatua duten zerbitzu-kontratuetan ere.» Azken xedapenetako laugarrena. Ekintzaileei eta haien nazioartekotzeari laguntzeko irailaren 27ko 14/2013 Legearen aldaketa.\nBat. Xedapen indargabetzailearen d) idatz-zatia aldatzen da, eta honela geratzen da idatzita:\n«d) Inbertsioa eta enplegua sortzea sustatzeko zerga- eta lan-jarduerari eta jarduera liberalizatzaileei buruzko abenduaren 3ko 13/2010 Errege Lege Dekretuaren 5. artikuluko Bat paragrafoko a) idatz-zatitik e) arterainokoak, biak barne, Bi paragrafoko a) eta b) idatz-zatiak eta Hiru paragrafoa.» Bi. Azken xedapenetako hamahirugarrenaren g) idatz-zatia aldatzen da, eta honela geratzen da idatzita:\n«g) 35. artikuluan aurreikusitakoa, elkarren bermerako sozietateen kapital sozial ordainduaren eta baliabide propio konputagarrien gutxieneko zifrarako eskatzen den zenbatekoari dagokiona, Estatuko Aldizkari Ofizialean argitaratzen denetik 9 hilabetera sartuko da indarrean.» Azken xedapenetako bosgarrena. Eskumen-titulua.\nLege honek oinarrizko izaera du eta Espainiako Konstituzioaren 149.1.6, 149.1.8, 149.1.13, 149.1.14 eta 149.1.18 artikuluen babesean eman da.\nAzken xedapenetako seigarrena. Erregelamendu bidezko garapena.\nErregelamendu bidez, Ogasun eta Herri Administrazio ministroak zehaztuko ditu bai fakturen kontularitza-erregistroaren eta bai faktura elektronikoen sarrera-puntu orokorraren betebehar tekniko eta funtzionalak, sistemen osotasuna, segurtasuna eta elkarren arteko eragingarritasuna bermatzeko xedez.\nAzken xedapenetako zazpigarrena. Arauak onartzeko gaikuntza.\nGobernuari, Ogasun eta Herri Administrazio ministroari eta Industria, Energia eta Turismoko ministroari ematen zaie gaitasuna, beren eskumenen esparruan, arauzko xedapenak eman eta beharrezko neurriak ezar ditzaten Lege honetan xedatutakoa garatu, aplikatu eta egikaritu dadin.\nLege hau Estatuko Aldizkari Ofizialean argitaratzen denetik hogei egunera sartuko da indarrean. Hala ere:\na) 4. artikulua, faktura elektronikoa aurkezteko obligazioari buruzkoa, 2015eko urtarrilaren 15ean sartuko da indarrean.\nb) 9. artikulua, fakturen kontularitza-erregistroan idazpena egiteari buruzkoa, eta azken xedapenetako lehenengoa, Oinordetza eta Dohaintzen gaineko Zergari buruzko abenduaren 18ko 29/1987 Legeko 34. artikuluaren 4. paragrafoa aldatzen duena, 2014ko urtarrilaren 1ean sartuko dira indarrean.\nHorrenbestez, Lege hau errespeta dezaten eta errespetaraz dezaten agintzen diet espainiar guztiei, norbanako zein agintari izan.


Erantzunkizun zibil profesionala | Seguros Bilbao\nErantzunkizun zibil profesionaleko asegurua\nZer da erantzukizun zibil profesionaleko asegurua?\nErantzukizun zibil profesionaleko aseguruak profesional batek bere jardunean nahi gabe sortutako kalte pertsonal eta materialei aurre egiten die. Zerbitzuak kontratatzen dituztenak babesten ditu, eta baita profesionala bera ere, horrela ez baitu egindako zabarkeriagatik bere ondarearekin erantzun beharrik.\nBabestu ezazu jarduera zeure beharren arabera prestatutako estaldura oso batekin.\nKontratazio-modalitate ugari eskaintzen ditugu, jarduera profesionalaren edo enpresa-jardueraren izaera kontuan hartuta.\nKontsultatu telefono bidez zure eskubideak eta zure enpresaren interesak defendatzeko erarik onena.\nDBLO ez betetzea\nDatuak Babesteko Agentziak jarritako zigorraren ordainketa bermatzen dugu.\nErantzunkizun zibil profesionaleko aseguruaren estaldurak\nEspedienteei egindako kalteak\nOinarrizko estaldura handitzeko aukera ematen dizugu, eta, horretarako, zuk dituzun espedienteek edo dokumentuek jasan ditzaketen kalte materialen erantzukizun zibila estaliko genuke.\nErantzunkizun zibil profesionala\nProfesionalak bere lanbidea gauzatzean bezero bati nahi gabe, errore edo omisio batengatik, eragin ahal izan dizkion kalte pertsonal edota materialak estaltzen ditugu, bereziki akats profesionalek eragindakoak.\nKostuak, gastu judizialak eta fidantzak\nEzbeharraren berezko gastu judizialen ordainketa bermatzen dugu baldintza partikularretan adierazitako mugen barruan.\nAseguru hau aseguratutako jarduerak eragindako erantzukizun zibileko gertakariak babesten ditu. Aseguru hau era guztietako jardueretara moldatu ahal izateko egin dugu.\nZein kalte mota estaltzen ditu erantzunkizun zibil profesionaleko aseguruak?\nAseguruak jarduera profesionala garatzean hirugarrenei nahi gabe eragindako gorputzeko kalteak, kalte materialak eta ekonomikoak estaltzen ditu.\nZergatik kontratatu Seguros Bilbaorekin erantzukizun zibileko asegurua?\nLaguntzeko gaituzu urteko egun guztietan, 24 orduko arreta-zerbitzu telefonikoaren bidez.


Portua auzoko proiektu pilotoak igande eta jai egunetan funtzionatuko du - Gaurkotasuna - Hondarribia\n* Udalak parentesi bat ireki du eta herritarrei azaroaren 3an egingo den Mugikortasun Mahaiarekin bat egiteko gonbita egin die.\n• Eztabaida lasai baterako distentsio-neurri gisa, probaren inplementazio-maila jaistea erabaki da.\nPortua Auzoaren proiektu pilotuak igande eta jaiegunetan funtzionatuko du. Gainerako egunetan ibilgailuen joan-etorria zabaldu egingo da hiriko erdigunetik. Hala esan du Juan Luis Silanes Ingurumen zinegotziak, Bentako aparkalekuan egindako prentsaurrekoan.\n“Gogorarazi nahi dut Portua proiektu pilotua Hiri Mugikortasuneko Planetik sortu dela. Plan hori aho batez onartu zen alderdi politiko guztien artean, salbuespenik gabe, eta 2017tik mugikortasun-mahaian parte hartzen ari diren eragile guztien adostasunarekin. Plan horretan jasotako neurri ugarietako bat praktikan jartzea du helburu nagusitzat, datuen bilketa eta neurri guztien edo batzuen egokitasunari buruzko landa-behaketa eginez. Sortu zenetik bilera asko egin dira eta hainbat erabaki hartu. Desiragarria izango litzateke orain bereziki aktibo agertzen diren kolektiboen inplikazio handiagoa orduan, baina ez dut nahi gaitzespen gisa interpretatzerik. Garaiz daude inplikatzeko, eta parte hartzera gonbidatu nahi ditut, guztion artean Hondarribia hobetu dezagun. Azaroaren 3an izango da”.\n“Autokritika egin behar dut, argi dago ez dudala neurria, horren onurak eta helburuak behar bezala jakinarazten jakin, eta, beharbada, ezarpen-mailan presaka ibil gintezkeela. Baina ez ditut onartuko, proposamenaren inguruan interesez mugitzen ari diren gezurrak eta buloak.\nNeurriaren helburua Portuko eremuan oinezkoentzako eta txirrindularientzako segurtasuna areagotzea da. Eta plan eta proiektuetatik haratago joanez, hiriko pasealekuetan eta espaloietan bizikletak ibiltzeko segurtasun ezari irtenbidea ematea eskatzen duten herritarrei erantzuna ematea.\nGogora ekarri nahi nuke lehenago beste neurri batzuei ere erantzun handia eman zitzaiela, baina gaur egun arrakasta handiko kasuak dira: San Pedro kalea oinezkoentzat jartzea, Santa Maria ateaurrea, eskailera mekanikoak, Arma Plaza… Ona da guztiok memoria ariketa bat egitea”.\n“Neurria ezartzeak gizartean zalaparta nabarmena sortu duela jakitun gera, eta horregatik, parentesi bat ireki eta Mugikortasun Mahaiarekin bat egitera gonbidatzen ditugu herritarrak. Laster deituko dugu mahai hori, hausnarketa- eta eztabaida-prozesu partekatu batean parte hartzeko. Guztion artean aberastuko dugula ziur nago.\nHorrez gain, eta proiektua ezarri eta lehen orduetan identifikatutako oztopo nagusia Zuloaga, Matxin Artzu eta Itsasargi kaleetatik igarotzeko mugak direnez, eztabaida lasai baterako distentsio-neurri gisa, probaren inplementazio-maila murriztea erabaki da, igandeetan eta jaiegunetan soilik aplikatzeko. Gainerako egunetan Portuko kaleetatik ibili ahal izango da ibilgailuarekin. Horrela probatuko dugu, eta denon artean aterako ditugu ondorioak” azaldu du Silanes zinegotziak.\nBentako aparkalekuan TAO espreseko edo azkarreko gune bat egongo da, gehienez ordubete eta doako lehen 20 minutukoa, ibilgailuen txandaketa erraztuko duena eta erosketak eta kudeaketak egiteko tarte egokia eskaintzen duena. Kontuan izan behar dugu Portua inguruan 8 ibilgailu daudela erroldatuta aparkaleku bakoitzeko.\n“Amaitzeko, argi utzi nahi dut Portua Auzoan trafiko-dentsitatearen arazoa eta bide-segurtasun handiagoa behar direnez, Gobernu Taldea izan dela mahai gainean konponbidea jarri duen eragile bakarra. Beharrezkoa da proposamen gehiago egotea, arazoa ikuspuntu integral batetik konpontzeko, hondarribiarren onerako” amaitu du Juan Luis Silanes zinegotziak.


Gipuzkoako museoak - Museos de Gipuzkoa: San Telmo Museoa : Helduen tailerra: Filmar lo invisible\nHelduen tailerra: Filmar lo invisible\n2012-04-24 / 2012-04-26\nDonostian apirilaren 20tik 27ra bitartean ospatzen den Giza Eskubideen X. Zinemaldiaren barne dagoen zine, arte eta askatasunari buruzko tailerreko proiekzio eta hitzaldiak.\nProiekzioa: Alpha and Again (2008), Isaki Lacuesta. 10:00etan ekitaldi aretoan.\nThe Gray Wall-en aurkezpena, Juan Aizpitarte. 12:00etan.\nArtistek ariketa bat proposatuko diete bertaratutakoei. 12:45etan.\nHitzaldiak: "La salud de la libertad de expresión en el mundo", Itziar Ruiz-Jimenez Arrieta (Amnistía Internacional) eta "Situación en Irán", Abbas Bakhtiari (kultur kudeatzailea). Lehenengoa 10:00etan hasiko da eta bigarrena 10:45etan.\nGeroago, 11:45etatik aurrera, Isaki Lacuestak eta Juan Aizpitartek parte-hartzaileekin aztertuko dute proposatutako ariketa.\nIsaki Lacuestak eta Juan Aizpitartek tailer honetan atera diren emaitzak aurkeztuko dituzte 10:00etatik aurrera. Aurreko egunetan irten egingo dira Donostiako kaleak filmatzera.\nOndoren, 13:00etan, Zuloaga plazan ekintza bat egitea proposatuko zaie parte-hartzaileei.\nInformazio gehiago: Filmar lo invisible ekimenaren prentsa-oharra.\nAntolatzaileak: Giza Eskubideen Zinemaldia, Amnistía Internacional.\nLaguntzaileak: San Telmo Museoa, Bakearen eta Gizar Eskubideen Etxea, Donostia Kultura.


Gazteek Internet erabiltzen dute osasunari buruzko informazioa bilatzeko - Gazteberri.eus\nGazteek Internet erabiltzen dute osasunari buruzko informazioa bilatzeko\nPublished3 ekaina, 2015\nGurasoak, irakasleak eta medikuak bigarren maila batean kokatzen dira sexualitatea edo elikadura osasuntsua bezalako gaietan\nCarmen Peñafielen zuzendaritzapean, Milagros Roncok, Lázaro Echegarayk, Josemari Pastorrek eta Idoia Camachok osatzen duten UPV/EHUko COMSA ikertaldeak “Estudio de la comunicación científica en salud para jóvenes y valoración de la calidad de los recursos digitales” izenburuko ikerketa artikulua argitaratu berri du. Azterlan honen arabera, 12-24 urte bitarteko gazteek, oro har, Internet erabiltzen dute osasunari buruzko informazioa bilatzeko. Bigarren maila batean, aldiz, gurasoak, irakasleak eta medikuak aurkituko lirateke. Gainera, aipatu azterlanaren arabera, gazteek informazio Interneten bilatzeko interesa ere partekatzen dute, batez ere, elikadura osasungarria, ariketa fisikoa edota buru osasunarekin harremana duten gaietan.\nUPV/EHUko Gizarte eta Komunikazio Zientzien Fakultateko irakasle eta COMSA ikerketa taldeko buru den Carmen Peñafielek azaltzen duenez “gazteek ez diote erabatekoi fidagarritasuna ematen Interneten osasunarin buruz aurkitzen duten informazioari. Internet lehenengo informazioaren iturria da baina, inoiz, behin betikoa, ezta baliagarria ere, gerora espezialista bati kontsultatzen bazaio”.\nInformazio eta Komunikazio Teknologia berriek irauli egin dute medikuntzarekin eta osasunarekin lotutako gaietara heltzeko modua. Azaldu den moduan, Internetek irtenbideak ematen ditu informazio beharrizanetarako eta, gainera, mediku profesionalei komunikazio eraginkorra ematea ahalbidetzen die. Hori dela eta, helburu nagusiaz gain, lan honek bestelakoak ere baditu, lotura zuzena dutenak: gazteentzat espainolez eta euskaraz dauden osasunari buruzko webgune nagusiak definitzea, webgune horien orientazioa eta hezitzaile gisa duten funtzioa aztertzea, gaixotasunak eta mendekotasunak saihesteko, Osasunaren Mundu Erakundearen zuzentarauen arabera; orobat, besteak beste, informazio digitalen kalitatea aztertzea.\nEgiaztatu da gazte eta nerabeentzako osasunari buruzko webgune gehienek bete egiten dutela beren funtsezko helburua: ohitura osasungarrien inguruko hezkuntza ematea eta mendekotasunak eta gaixotasunak prebenitzea. Aztertutako baliabide digitalen % 83k ondo betetzen dute hezkuntza faktorea” azaldu du Peñafielek. Eta, hautatuen artean, onenetako batzuk “erakundeen webguneak, gobernuaren mendekoak edo nazioartekoak dira(hala nola OME eta EB), eta sei, berriz, erakunde pribatuak”. Bestalde, gazteentzako osasunari buruzko informazioa duten webguneen lagin aleatorio batean ikusi zen webguneen % 25 ez zela gazteei begira prestatu, ez zuela webgunean nabigatzea uzten, hainbat hilabete igaroak zirela eguneratu gabe eta PDz beterik zeudela.\nEgiazki, gazteek konfiantza handiagoa dute webgune ofizialetan (esaterako, Osakidetzarena eta Osasun Ministerioarena). Fidagarriak dira, batez ere, erakundeenak direlako. Pribatuekin, ordea, ez da beste horrenbeste gertatzen. Gazteak alertan jartzen dira edo mesfidati agertzen dira webgune horiek publizitate asko dutenean. Erabiltzaile gazteen ustez, “osasunari buruzko webgune idealak” oso praktikoa eta ikusgarria izan beharko luke, informazio eskuragarria eta fidagarria izan beharko luke, “interaktibitatea” egon beharko litzateke erabiltzaileen artean eta argi bereizi beharko lirateke “erabiltzaileen iritziak eta profesionalen kontseiluak”.\nInternet da 21-24 urte bitarteko gazteen informazio iturri nagusia, baina nerabeek ez dute Internetera jotzen informazio iturri nagusi gisa: lehenengo gurasoak daude, eta ondoren medikuak.“Aintzat hartu behar da talde horrek plataforma ludikotzat duela Internet, eskolako lanetarako informazioa bilatzeko iturritzat; esaten dute gutxi fidatzen direla Internetekin” adierazi du UPV/EHUko ikertzaileak.\nArtikulua: C Peñafiel, M Ronco, L Echegaray (2015): “Estudio de la comunicación científica en salud para jóvenes y valoración de la calidad de los recursos digitales”. Revista Latina de Comunicación Social, 70, 300-321. or.\nPrevious Euskal gazteriak gero eta okerrago ikusten du Europar Batasunaren irudia\nNext Prestakuntza gutxien duten gazteak lan merkatutik kanpo geratuko dira


Google eta nagusitasun kuantikoa - Elhuyar Aldizkaria\nGoogle eta nagusitasun kuantikoa\n2019a urte berezia izan zen konputazio kuantikoarentzat, lehen aldiz ebatzi zuelako ordenagailu kuantiko batek superordenagailu klasiko handienek ere ebatzi ezingo luketen problema bat. Lorpen horri quantum supremacy deitu zaio, nagusitasun kuantikoa. Google enpresak finantzaturiko esperimentu horren karietara, ez dira falta ordenagailu kuantikoen boterea mirari baten pare jartzen duten ahotsak. Baina zein da ordenagailu horien benetako ahalmena?\nSycamore prozesadorea kriostatoan. Irudia: Forest Stearns artistaren marrazkia ).\nMunduko superordenagailu azkarrenak 10.000 urte beharko lituzke 53 bit kuantiko (qubit) erabiltzen dituen makina kuantikoak 200 segundoan egindakoa ebazteko. Ebatzi beharreko problema zera da: ordenagailu kuantikoak emandako erantzunak iragartzea. Zer adierazten dute erantzun horiek? Ezer konkreturik ez. Espresuki ordenagailu kuantikoak irabaz zezan diseinaturiko problema bat da. Hark iragarpena era naturalean egiten duen bitartean, ordenagailu arruntak qubit kopuruarekin esponentzialki handitzen diren baliabideak behar ditu (denbora eta bit klasikoak), eta horrela ezinezkoa zaio qubit askoren bilakaera aurresatea.\nKonputazio kuantikoaren ideia 80ko hamarkadakoa da. Orduan, zenbakizko simulazioak gero eta garrantzitsuago bihurtzen ari ziren; egun, ezinbestekoak dira, adibidez, birusen hedapena aurreikusteko edota eguraldiaren iragarpena egiteko. Ordenagailu arruntek fisika kuantikoak deskribaturiko prozesuak simulatzeko zailtasunak zituztela konturatu ziren, eta arazo horri aurre egiteko, beste konputazio-mota bat proposatu zuten batzuk: konputazio kuantikoa.\nBaina, lehenbizi, zer da fisika kuantikoa?\nMekanika kuantikoa 100 urte baino gehiago dituen teoria fisikoa da. Materiaren elementu txikienen arteko elkarrekintzak azaltzen ditu, eta hainbat aurkikuntza teknologikoren oinarrian dago; adibidez, laserra, erresonantzia magnetikoa, mikroskopio elektronikoa edota supereroankortasuna. Fisika kuantikoa teoria probabilistiko bat da, eta, beraz, haren iragarpenak probabilistikoak dira. Gaur egun zoria eta probabilitatea ulertzen eta erabiltzen ditugun kontzeptuak diren arren, bere garaian, fisikari askok ez zuten teoria oinarrizkotzat onartzen (tartean, Albert Einstein), pentsaezina zitzaielako naturaren oinarrizko prozesuak zorizkoak izan zitezkeenik. Onartezina zena onargarria bihurtu du ohiturak, eta, hainbat urte eta esperimenturen ostean, ez du ia inork zalantzan jartzen naturaren zorizko izaera, nahiz eta ezinezkoak diruditen gauzak egiazkotzat jotzera behartzen gaituen.\n1. irudia. Sycamore prozesadorea. a) Qubitek elkarri lotuta egon behar dute informazioa prozesatzeko. b) Material supereroalez eginiko prozesadorea da. Iturria: .\nAdibidez, gure lagun batek armairuan 5 kamiseta gorri eta beste 5 urdin soilik dituela jakinik, kaletik gabardina jantzita ikustean, zuzenean pentsa genezake kamiseta gorria izango duela azpian % 50eko probabilitatearekin, eta urdina, beste % 50eko probabilitatearekin. Iragarpen hori egokia izan daitekeen arren, gure ezjakintasunetik datorren iragarpen bat da, ez baitakigu egun horretan zein kamiseta jantzi duen lagunak; berak, aldiz, jakin jakingo luke. Mundu kuantikoan, ordea, gure lagunak gabardina kendu arte inork ez luke jakingo zein koloretakoa den kamiseta, ez guk, ez gure lagunak, inork ez. Bi egoera posibleak “aldi berean” gertatzen direla esaten da. Horri gainezarmen kuantikoa deritzo, eta mundu makroskopikoan esperimentatzen ez dugun fenomeno bat da.\nGainera, bi gorputz edo gehiagoren arteko korrelazio-mota berezi bat ahalbidetzen du gainezarmen kuantikoak: korapilatze kuantikoa. Demagun lagun bat beharrean bi lagun ditugula, eta elkarrekin adosten dutela beti eguneko kamisetaren kolorea, biek berdina. Hori jakinik, nahikoa litzaiguke lagun baten kamiseta ikustea, bi kamiseten kolorea asmatzeko. Bi lagunen kamiseten koloreen korrelazio klasikoa litzateke hori. Mundu kuantikoan, aldiz, bi lagunek kolore bereko kamiseta eraman arren ziurtasun osoz, ez luke inork jakingo (ez guk, ez haiek) kamiseten kolorea zein den, lagunetako batek gabardina ireki arte.\nZer da ordenagailu kuantiko bat?\nOrdenagailu kuantikoa bi printzipio horiek, gainezarmena eta korapilatzea, uztartzen dituen konputazio-gailua da. Ezagutzen ditugun ordenagailuekin alderatuta oso desberdina da. Edonork imita dezake ordenagailu bateko prozesadore elektronikoak egiten duen lana, pausoz pauso eta papera eta arkatza erabiliz (mila milioi aldiz motelago, hori bai). Aldiz, sekula ezingo genuke ordenagailu kuantiko baten funtzionamendua eskuz imitatu, gure eskalan agertzen ez diren fenomeno kuantikoez baliatzen delako. Fenomeno horiek mundu makroskopikoan agertuko balira gertatuko liratekeen egoera onartezinez hausnartzean, Erwin Schrödinger fisikari austriarrak Schrödingerren katuaren paradoxa asmatu zuen . Haren arabera, kaxa baten barruan aurkitzen den katua bizirik eta hilik egon daiteke “aldi berean”.\nOrdenagailu kuantikoak qubitak erabiltzen ditu biten ordez. Bita 0 edo 1 egoeretan egon daiteke, qubita, aldiz, bietan aldi berean. Bi bitek lau egoera posible dituzte: 00, 01, 10 edo 11. Hiru bitek, 8 egoera ezberdin. 53 bitek, 9.007.199.254.740.992 (~1016). Egoera posibleak esponentzialki handitzen dira bit-kopuruarekin. Konputazio jakin bat egiteko, ordenagailu arruntak egoera ezberdin horietatik bakarra hautatu behar du. Ordenagailu kuantikoak, aldiz, egoera guztiak esplora ditzake aldi berean, saiakera bakar batean. Horri askotan “paralelismo kuantiko” deritzo.\n2. irudia. Gainezarmena eta korapilatzea propietate kuantikoak dira. Objektu kuantikoak bi egoera desberdinetan egon daitezke aldi berean. Irudia: Iñigo Arrazola.\nKontrakoa badirudi ere, horrek ez du esan nahi 53 qubiteko ordenagailu kuantiko bat definizioz 53 biteko ordenagailu klasiko bat baino 1016 aldiz azkarragoa denik. Neurri handi batean, arazoa neurtzean/begiratzean datza. Ordenagailuari emaniko galderaren erantzuna jakin nahi izateak neurtzera behartzen gaitu, eta 1016 egoera posibletatik bakarra berreskuratzen dugu, probabilitate jakin batekin. Zer egin ordenagailuak ematen digun egoera hau bilatzen dugun erantzuna izan dadin? Aipaturiko paralelismo hori aprobetxatzea da algoritmo kuantikoen lana, eta hori ez da batere tribiala.\nEgun, hainbat algoritmo kuantiko existitzen dira . Askok, Googlek erabilitakoa barne , algoritmo klasikoekiko abantaila nabaria dute, alegia, ordenagailu arruntentzako ezinezkoak diren problemak ebazteko gaitasuna dute. Algoritmo kuantiko gehienak, ordea, milaka qubiteko ordenagailu kuantikoetan erabiltzeko diseinatuak daude, eta ez da horrelakorik existitzen oraindik.\nAlgoritmo horiek konputazio-problemak ebazten dituzte. Zenbaki osoen faktorizazioa ebazten duen algoritmoa da famatuena (1994an argitaratua): Shor-en algoritmoa. Problema honako hau da: zenbaki oso bat emanik (adib. 21), zenbaki lehenen biderkadura gisa berridaztea (adib. 3×7). Faktorizatu beharreko zenbakia zenbat eta altuagoa izan, orduan eta zailagoa da faktorizazio zuzena aurkitzea; esate baterako, 500 digituko zenbaki bat faktorizatzea ezinezkoa bilaka daiteke. Ez da hori gertatzen, adibidez, biderkadurarekin: 500 digituko bi zenbakiren arteko biderkadura mugikorrean daramazun kalkulagailuak ere egin dezake. Shor-en algoritmoa erabiliz, ordenagailu kuantiko batek segundo batzuetan ebatzi ahal izango luke problema hori.\n3. irudia. Algoritmo kuantikoak jakin behar du hasierako egoera posible guztietatik ( _0) zuzena aukeratzen ( _F). Irudia: Iñigo Arrazola.\nZergatik da garrantzitsua konputazio kuantikoa?\nProblemaren zailtasunaren araberako “hierarkia” hori osatzearen lana konplexutasunaren teoria deritzon matematikaren adarrari dagokio. Adar horren arabera, biderketaren ataza P izeneko talde batean aurkitzen da, eta faktorizazioren ataza NP izeneko taldean. Laburrean, P taldeko atazak errazak dira ordenagailuentzat; NPkoak, aldiz, ebazten zailak dira, berezitasun batekin: behin erantzuna jakinda, erraza da erantzuna zuzena den edo ez egiaztatzea (faktorizazioaren kasuan, erraza da faktore guztiak biderkatu eta hasierako zenbakiarekin konparatzea). Banaketa hori garrantzitsua da, matematikari askok uste baitute P ez dela NPren baliokidea, eta, beraz, ezingo duela inork inoiz algoritmo bat proposatu, zeinak faktorizazio-problema erraza bilakatuko duen ordenagailuentzat. Baliokidetasuna frogatzearen truke milioi bat dolar irabazi ditzakezu .\nAre gehiago, aditu askoren ustez, konputazio-problemen hierarkia hori unibertsala da, eta muga ezartzen du naturak konputa dezakeenaren edo ezin konputa dezakeenaren artean. Shor-ena bezalako algoritmoek zera iradokitzen dute: fisika kuantikoak ahalbidetzen duen konputazio-gaitasuna altuagoa dela fisika klasikoak ahalbidetzen duena baino. Beraz, konputazio kuantikoa egia bilakatuz gero, naturak konputa ditzakeen problemen muga zabalduko litzateke, natura kuantikoa baita, finean. Horregatik da konputazio kuantikoa horren zirraragarria, ezagutzen ditugun eta ez ditugun hainbat problema ebazteko ahalmena eman diezagukeelako.\nIdeiak 40 urte dituen arren, konputazio kuantikoaren haurtzaroan gaude. Eraiki dituzten qubit gutxiko ordenagailuek ezin dituzte Shor-en algoritmoa edo bestelakoak inplementatu. Egun, ordenagailu txiki hauek inplementa ditzaketen algoritmo kuantiko erabilgarriak diseinatzen dihardute askok. Posible da halako ordenagailuen lehen aplikazioak fisika kuantikoaren simulazioan egotea, ideia horrekin sortu baitziren. Gaixotasunak tratatzeko molekulen edo giro-tenperaturako supereroaleen simulazioa dira aplikazio posibleetako bi .\n4. irudia. Konputazio kuantikoak ordenagailu arruntentzat zailak diren problemak ebazteko gaitasuna dauka. Irudian, BQP ordenagailu kuantikoentzat errazak diren problemen multzoa ikus daiteke. Irudia: Iñigo Arrazola.\nBadirudi ordenagailu kuantikoek gaitasuna dutela konputazioa aro berri batera eramateko. Tamalez, ikerkuntzan maiz gertatzen den bezala, egun ziurtasunak baino gehiago dira zalantzak, halako ordenagailuen benetako ahalmenaren inguruan. Hala ere, eta ekar ditzakeen konputazio-paradigma berriak ikusita, merezi du konputazio kuantikoaren inguruko misterioak argitzen saiatzea.\n Schrödingerren katua wikipedian (https://eu.wikipedia.org/wiki/Schr%C3%B6dingerren_katua).\n Quantum algorithm zoo (https://quantumalgorithmzoo.org).\n J. I. Cirac eta P. Zoller, Goals and opportunities in quantum simulation, Nature Physics 8, 264 (2012).


Jasone Osoro: "EIEren eta idazleen presentzia gizarteratzen ahalegindu gara azken lau urteotan"\nHasiera Jasone Osoro: "EIEren eta idazleen presentzia gizarteratzen ahalegindu gara azken lau urteotan"\nEuskal Idazleen Elkarteak hitzaldi bat antolatu du Euskaltzaindiaren Bilboko egoitzan, gaur, 19:00etan, bere 35. urtemuga ospatzeko.\nAkademia izan zen EIEren bultzatzaile nagusia (Juan San Martin Jagon sailburua, hain zuzen), eta ekitaldia baino lehen sarrera-hitzak Andres Urrutia euskaltzainburuak eta EIEko lehendakari Jasone Osorok emanen dituzte.\n1982ko akta batek jasotzen duen legez, honela utzi zuen idatzita Juan San Martin euskaltzainak, EIE sorrera-araudiaren sarreran: "Beste gabe, euskal idazleok ere, gogoan har: txikiak handia bentzi ledi, asmoz eta jakitez. Beraz, aurrera begira, Ekin eta Jarrai".\nOsoro eta Urrutiaren hitzen ostean, Jule Goikoetxea eta Juan Kruz Igerabide idazleek '...Eta hogei urte barru? Orduan ere umorez' berbaldia eskainiko dute.\n(Jasone Osoro EIEko lehendakaria -Argazkia: Lander Garro-)\nJasone Osoro duela lau urte izendatu zuten Euskal Idazleen Elkarteko lehendakari. Orduko hartan, elgoibartar idazleak hiru lerro nagusi ezarri zituen, eta ondorengo urteetan horiek garatzen ahalegindu da elkartea. 2018an kargua utziko du Osorok, eta elkarrizketa hau baliatu dugu 2014ko helburu haiek zertan diren jakiteko.\nKargua hartu zenuenean, hiru lerro nagusi ezarri zenituen: gizartean elkarteak eta idazleek duten presentzia areagotzea, idazlearen estatusa babestea eta idazle berriak erakartzea. Helburuak lortu dira?\nHelburu horiek hasieratik izan ditu Elkarteak eta gu, Zuzendaritza Batzordea, azken urte hauetan ere horren zereginean jardun gara. EIEren eta idazleen presentzia gizarteratzen ahalegindu gara, batez ere. Horretarako kaleratu dugu 'Hegats' berria, Uberan eta Irakurrieran komunikabideetan moldaketak egin ditugu,... Gaurko joerak jarraituz, sare sozialetan presentzia handiagoa daukagu, batez ere gizartera begira egiten diren proiektuetan ('Uberan', Irakurrieran, Irakasle eta liburutegietako arduradunen artean 'Hegats' modu digitalean zabaltzea)...\nLortu duzue 'Uberan' literatura arloan aktore ezaguna eta garrantzizkoa izatea...\nBai, Elkartearen proiektu guztietan aritzen diren lan-taldeak oso onak dira eta horrek eragina du emaitzan, nola ez. Gainera, bazkideei leiho berri bat zabaldu diegu web gunean. Liburuetatik abiatuta sortzen diren emankizunen inguruko informazioa jarri dugu eta herrietako kultura programatzaileei ere zuzenean bidaltzen diegu informazio hori. Idazlearen eta kontratatzailean zubi-lana egiten du Elkarteak. Ez gara errepresentanteak, baina sustapenean laguntzen diogu sortzaileari eta eskaintzaren beri ematen diogu dinamizatzaileari.\nAzken lau urteotan, beste Elkarte batzuekin dituzuen hartu-emanak sendotu dituzue?\nErakunde eta elkarteekin harremana izatea funtsezkoa da. Gaur egun, Donostia Kulturarekin, esaterako, Poesia orduak, Literaktum, Beste hitzak eta Irakurle talde digitala bezalako ekimenak ditugu elkarlanean. Horrez gain, Idazleak ikastetxeetan programa Nafarroara ere zabaldu da. Nafarroako idazleen elkartearekin eta Asociación de Escritores Vascos-ekin ere estutu ditugu harremanak. Gainera, Estatu espainolean izandako Idazle Elkarteen lehen bileran jasotako dokumentuan, euskara ere gainerako hizkuntza ofizialekin parekatzea eskatu genuen, hasiera batean horrela ikusi ez bazen ere. Eskarietan Etxepare Institutua aintzat hartzea ere sartu genuen, Instituto Cervantes-en maila berean jarriz.\nEKKIren sorrera ere bultzatu zenuten...\nBai, apustu handia izan zen, horretarako Cedrotik atera behar izan baikinen. Egia da oraindik EKKIk ez duela emaitzarik eman. Guk nahi eta espero baino astiroago doan gaia da baina gauza hauek ez dira egun batetik bestera lortzen eta pentsatu nahi dut bide onetik goazela. Bazkideen eskubideen defentsarako garrantzitsua da eskubide horiek hemendik bertatik kudeatu ahal izatea. Guk uste dugu bazkideak aukera izan behar duela jakiteko zer diren egile-eskubideak, nola kudeatzen diren, zer den kontratu bat, nola egin behar den fakturazioa... Eta gai horiei buruzko bi mintegi antolatu ditu EIEk bazkideei zuzenduta.\nAzken urteotan, bazkideen kopuruak ere gora egin du, ezta?\n380 bazkide ditugu orain, 2014ko martxoan baino 36 gehiago, ia %10 gehiago. Belaunaldi berri bat integratu da Elkartean, eta gazteak integratzen joan dira proiektu ezberdinetan. EIEko programetan aktibo daude gazteak. Katixa Agirre ZBn, Danele Sarriugarte 'Uberan'en, Alaine Agirre 'Hegats'en, Chivite Poesia Orduetan...\nLorpenak badira, bai, eta arantzarik?\nOraindik ez dut baloraziorik egin, baina garbi dago beti geratzen direla arantzatxo batzuk. Esaterako, sukaldean daukagu idazleentzat JEZ (IAE) idazpuru bat bultzatzea. Ezin da aurreikusitako guztia bete, faktore desberdinak tarteko, baina orokorrean niretzat esperientzia positiboa izan da. Sei urte egin ditut Elkartean modu aktiboan lanean (bi urte zuzendaritzan eta lau lehendakari bezala), eta tarte horretan Elkartea ezagutu dut, bertako lan-talde profesionala, hainbat Erakunde eta Elkarterekin dagoen harremana, lehendik ezagutzen ez nituen bazkideak... Etapa guztietatik ikasten da zer edo zer eta honek ere balio izan dit horretarako.\nArgi dago, behintzat, euskarazko literaturan emakumezkoak azken urteotan hartutako lekua EIEn ere islatu dela, ezta?\nBai, baina nik gehiago esango nuke emakumea ari dela bere lekua aldarrikatzen, bilatzen eta, kasu batzuetan, baita hartzen ere (orokorrean ari naiz, gizarteari begira). Baina oraindik urrun gaude benetako berdintasunetik eta iruditzen zait kosta egiten zaigula aulki ezberdinetan (publikoetan, batez ere) eroso sentitzea. Bide onetik goaz, bai, baina oraindik asko dago egiteko egoera normalizatu batera iritsi ahal izateko.\nBaina euskal literaturan aspalditik dagoen joera begi-bistakoa da...\nEuskal literaturan azken urteetan eman diren ahots propio eta bereziak emakumezkoak direla esango nuke eta, dudarik gabe, testuinguruaren araberakoa ere bada sorkuntza. Esan nahi dut ez dela gauza bera emakumezko edo gizonezko jaiotzea, XX. mendean edo XXI.-aren atarian, Euskal Herrian edo Afrikan... Logikoki, faktore askok eragiten dute idazteko moduan, kontatzen diren istorioetan, aukeratzen diren pertsonaia eta protagonistetan. Egungo emakumeak badaki zer nahi duen eta ausartagoa da nahi duen hori zer den esateko eta baita hori lortzeko borrokatzeko ere. Zentzu horretan, emakumezkoak hasi gara gorpuzten, errealitatean eta fikzioan.


Azkoitiko Anaitasuna Kakute taldeak lagunarteko xake txapelketa jokatuko du igandean - Urola Kostako Hitza : Urola Kostako Hitza\nAzkoitiko Anaitasuna Kakute taldeak lagunarteko xake txapelketa jokatuko du igandean\nTaldearen 40. urteurreneko ospakizunen baitan prestatu dute txapelketa. Guztira, 30 jokalarik parte hartuko dute, eta ekitaldia 10:00etan hasiko da udaleko areto nagusian.\nAnaitasuna Kakute xake taldeak 40 urte bete ditu aurten, eta data bereziaren harira, lagunarteko txapelketa antolatu du. Hitzordua iganderako prestatu dute, udaleko areto nagusian, 10:00etatik 13:00etara. Guztira, 30 jokalarik parte hartuko dute, Azkoitiko 15ek eta taldearen beste 15 lagunek. Jokalariak bi taldetan banatuko dira, eta bi partida jokatuko dituzte; ordubetekoa bat, eta bost minutukoa bestea. Xake taldeko zuzendaritzak agertu duenez urte “oso garrantzitsua izan da. Indar gutxiko kiroleko taldea gara, eta 40 urte betetzea eta ospatzea berezia da guretzat”.\nGainera, XXIV. San Andres Xake Saria abenduaren 1ean, Elkargunean, jokatuko dela aurreratu du taldeak.


Irailaren 12an Donostian egingo den giza katean parte hartzera deitu du Irriparra Berreskuratuk - Aia orio - Karkara.eus\nIrailaren 12an Donostian egingo den giza katean parte hartzera deitu du Irriparra Berreskuratuk\nKarkara 2021-09-04 11:00\nKontxako bigarren igandean, irailaren 12an, hondakinentzako "irtenbide jasangarri bat" aldarrikatzeko giza katea egingo dute Donostian. Irriparra Berreskuratu taldeak bat egin du Erraustegiaren Aurkako Mugimenduaren deialdi horrekin.\nErraustegiaren Aurkako Mugimenduak giza kate bat antolatu du irailaren 12rako, Kontxan estropadak izango baitira egun horretan ere. Errausketa=Klima aldaketa aldarri hartuta egin du deialdia, eta hondakinentzako "irtenbide jasangarri bat" eskatuko dute ekimenaren bidez. 11:00etan Donostiako Alderdi Ederren elkartzea da asmoa, eta Kontxaraino helduko da giza katea.\nIrriparra Berreskuratu taldeak bat egin du Erraustegiaren Aurkako Mugimenduaren mobilizazio deialdiarekin, eta "arnas garbia nahi duen orori" luzatu dio ekitaldian parte hartzeko gonbita.


Ordaindutako, jabetzako eta irabazitako euskarriak: definizioa, audientzia eta eginbideak | Martech Zone\nOrdaindutako, jabetzako eta irabazitako euskarriak: definizioa, audientzia eta eginbideak\nOstirala, urria 24, 2014 Ostirala, urria 24, 2014 Douglas Karr\nEdukiaren sustapena hiru kanal nagusiren menpe dago: ordaindutako euskarriak, jabetzako euskarriak eta irabazitako euskarriak.\nKomunikabide mota hauek berriak ez diren arren, jabetzako eta irabazitako komunikabideen protagonismoa eta ikuspegia aldatu egin dira, ordaindutako komunikabide tradizionalagoak desafiatuz. Pamela Bustard, Media Octopus\nOrdaindutako, Jabetzako eta Lortutako Multimedia Definizioak\nThe Media Octopus-en arabera, definizioak hauek dira:\nOrdaindutako komunikabideak - Jabedun jabetzako hedabideetara trafikoa bideratzeko ordaintzen den guztia; kanalaren bidez zure esposizioa areagotzeko ordaintzen duzu.\nJabedun komunikabideak - Sortu eta kontrolatzen duzun zure markako edozein komunikazio kanal edo plataforma.\nIrabazitako komunikabideak - Jendeak zure marka eta zure produktua buruz hitz egiten eta partekatzen duenean, partekatu duzun edukiari erantzunez edo borondatezko aipamenen bidez. Zaleek sortutako doako publizitatea da.\nGehituko nuke estrategien artean askotan gainjarri egiten dela. Sarritan irabazitako komunikabideen kanpaina abiatzen dugu ordaindutako baliabideen bidez banaketa masiboa lortuz. The ordaindutako komunikabideak iturriek edukia aurkezten dute, baina gero beste batzuk jabetzako hedabideak iturriek jaso eta irabazten beste aipamen asko sare sozialen bidez.\nTags: irabazitako komunikabideaklortutako komunikabideen definizioajabetzako hedabideakjabetzako hedabideen definizioaordaindutako komunikabideakordaindutako hedabideen definizioaordaindutako jabetza irabazi\nWiFi Autoetan? Automobilgintzak ez nau ulertzen\nEdukiak merkaturatzeko estrategia bikainaren abantailak


Fosilen hedapena: Pennsylvaniar–gaur egun\nColeopteraren barruan dibertsitate morfologiko handia dago. Kakarraldoak ia edozein lekutan bizi daitezke, bainta ur gezatan ere, nahiz eta ingurune itsastarretan oso gutxi diren. Coleoptera gehienak belarjaleak dira eta espezie asko izurritea izan daitezke landatutako eremuetan.\nAurreko hegoak oso gogorrak dira eta elitro izena ematen zaie. Hauek sortzen duten oskola toraxaren atzealdea babesten dute, baita bigarren hego parea eta abdomena ere. Aurreko hegoak ez dituzte erabiltzen hegaz egiteko baina altxatu behar dituzte espezie gehienetan atzeko hegoak erabili ahal izateko. Pausatzen direnean atzeko hegoak elitroen barruan gordetzen dira. Kakarraldo gehienek hegaz egin dezakete, baina oso gutxi dira gai euliek bezain ondo egiteko eta hegaldia bakarrik behar-beharrezkoa denean erabiltzen dute. Espezie batzuetan elitroak ezin dira ireki eta beraz ezin dute hegaz egin.\n"http://eu.wikipedia.org/w/index.php?title=Kakalardo&oldid=3661401"(e)tik eskuratuta\tKategoria: PterygotaEzkutuko kategoria: Ru.wikipedian nabarmendutako artikuluak\tNabigazio menua\nOrrialdearen azken aldaketa: 14:32, 10 martxoa 2013.


gipuzkoakultura.net / ondare / Bidaurretako erretaula Errenazentista / Aurkibidea - Sarrera / OÑATIKO Bidaurretako monastegiko erretaula errenazentistaren zaharberritzea / atalburua: erretaula egiteko teknika / pintura kapa / urreztadura / mixtioizko urreztadura\n4.1.2 Mixtioizko urreztadura\nMixtioizko urreztaduraren teknika ere ageri da obra honetan , eskas-antzean baldin bada ere . Urreztadura- tipo hau marroi-tonuko tunika batzutan erabili izan da, honi dekoraziozko motiboak gehitzeko.\nAzalera jada polikromatu baten gainean eta etxantiloi trokelatu batean barna aplikatzen zen pintzel batekin itsasgarri edo finkagarria, urrezko diseinua lortu nahi zen tokian. Itsasgarri honen gainean urrezko ogia ezartzen zen. Gero ixipu bat pasatzen zen azaleraren gainean, handik soberakiaak kentzeko eta urrea bakarrik gelditzen zen itsasgarria aplikatutako lekuan.\nTeknika honekin egindako motiboak errepikatu egiten dira beren artean; hainbat modelo aurkitzen dira tuniken hedaduran uniformeki zabaldurik daudenak. Esan daiteke, kasu bakarra dela, obra honetako tekniken artean, etxantiloiak erabili direnekoa.\nBeste zona batzutan ere erabili da mistioi-urrea, urre distiraziak ezbezalako egindura edo azalera ematen bait du, eta ez da hura bezain uniformea eta distiratsua. Ohitura denez, urreztadura-mota hau hango pertsonaje ugarienet aingeruen ileetan eta arbola-enborretan bakarrik ematen da.


2020ko sanferminetako kartel-lehiaketa guztiz digitala eta on line izanen da, jatorriko lanen aurkezpena eta epaimahaiaren lehen hautaketa barne | Ayuntamiento de Pamplona\nOinarrien arabera Udalak ahalmena du ortotipografiari lotutako akats materialak konpontzeko\nMunduko edozein bazterretatik egin daiteke, nahikoa da hala gaztelaniaz nola euskaraz eta ingelesez eskuragarri dagoen formulario digital bat on line erabiltzea eta jatorrizko lana erresoluzio baxuko jpg artxibo batean atxikitzea. Hori dena www.pamplonaescultura.es webgunearen bidez egin behar da. Hartara, beste aurrerapauso bat eman du Sanferminetako Kartelen lehiaketak digitalizaziorantz, aurtengo ediziorako onetsiko diren oinarri berrietan beste berritasun batzuekin batera jasota dagoenaren arabera.\nBerritasunen artean dago, esaterako, bateraezintasuna luzatu dela; izan ere, orain lehenbiziko aurre-hautaketan aukeratutako 20 kartelak ezin dira berriz ere aurkeztu, eta lehen hori gertatzen zen bakarrik bigarren hautaketan aukeratutako 8 kartelen kasuan; beste berritasun bat da Udalak beretzat gordetzen duela akats ortotipografikoak zuzentzeko aukera. Berritasun horiek, hain zuzen, egileen parte-hartzea erraztea dute xede 2008. urtetik formatu honekin deitzen den lehiaketa honetan.\nDigitala, bai, baina bakarrik on line\nAurten, berriz ere, egile edo kolektibo artistiko bakoitzak bakarrik kartel bat aurkezten ahalko du, eta horrek jatorrizkoa, argitaratu gabea eta teknika librekoa izan behar du. Ezin izanen dute parte hartu aurreko edizioetan finalista geratu diren obrek; oinarriek zehazten dutenaren arabera halakotzat jotzen dira aurreko edizioetan hogei obra hautatuen arteko edozein. Izan ere, 20 horiek jendeak, oro har, ezagutzen ditu, urtero egiten baita erakusketa bat hautatzen diren 20 lanekin.\nOinarriek beren-beregi aipatzen dute Datuak babesteko Legea, hori baita bermea Administrazioak egoki erabiltzeko hala parte-hartzaileen datuak nola udal-zerbitzarian igotako irudiak. Lehiaketaren plataformara igotako irudiak udal-zerbitzarian egonen dira harik eta lehiaketaren azken fasea amaitzen den arte. Gero, sistematik baztertuko dituzte, salbu eta hautatu dituzten 20renak, zeinak publikoak izan gabe ere, Iruñeko Udalaren artxibo digitalean gordeko baitira.\nOfizioz zuzendu daitezkeen forma-akatsak\nNoizean behin gertatzen da akats materialak daudela aurre-hautatutako zenbait karteletako ortotipografian (urtearen formulazioa moztuta, hiriaren izena gaizki emanda, eta abar). Joera nagusia izan da ez baztertzea diseinuaz eta festen irudiaz bezainbatean kalitatea nahikoa duten kartelak aipatu akats horietako bat egiteagatik. Hartara, oinarriek orain jasotzen dutenaren arabera, Iruñeko Udalak “beretzat gordetzen du kartelean ezinbestean txertatu behar den testuan egon daitezkeen akats ortotipografikoak zuzentzeko ahalmena”. Ulertzen baita zuzenketa mota hori parekatu daitekeela logotipoa, egilearen izena eta lege-gordailuaren zenbakia jartzearekin.\nNolanahi ere, oinarriek orain arte bezala zehazten dute Iruñeko Udalak beretzat gordetzen duela “Sanferminak iragarriko dituen kartelean hiriaren armarria paratzeko ahalmena, edota jatorrizkoan agertzen den armarria aldatu edo ordezkatzekoa nahiz hori kokalekuz aldatzekoa, kartel saridunaren behin betiko konposizioan”.\n20 artelan horiek artxibatzeak, eta ez bakarrik herri-bozketara igarotzen diren 8ak, badu xede egiaztapena bermatzea lehiaketan bete dadin honako baldintza hau: “ezin izanen du parte hartu aurreko edizioetan hautatutako hogei artelanetatik bakar batek ere”. Erakusketa egiteko hautatu eta ekoiztutako kartelak berreskuratzeko, Ziudadelako bulegoarekin harremanetan jarri behar da 948 420 975 telefonoaren bidez, azken erakusketa amaitu eta ondorengo hogeita hamar egun baliodunen epean.\nSartu formularioan www.pamplonaescultura.es webgunearen bidez, “Sanferminetako kartel-lehiaketa” izenburuko esteka sakatuta. Gune horretan berean egonen dira eskuragarri oinarriak, kontsultak egiteko.\nLehen eremuak bidea ematen du formularioa egite aldera prestatutako hiru hizkuntzetako edozein aukeratzeko: gaztelania, euskara edo ingelesa.\nHurrengo laukian jakitera eman behar da bakarka edo taldeka aurkezten zaren. Bete beharreko eremuak ezberdinak dira aurrekoan egindako hautuaren arabera.\nPrestatutako laukiak ordenan bete behar dira, hala nahitaezkoak nola hautazkoak. Nahitaez bete beharrekoek asterisko bat edukiko dute.\n- Banakakoa: Izena, Abizenak, NAN, AIZ, IFK edo beste zenbait, telefonoa eta posta elektronikoa (bi laukitan errepikatzen da eta beharrezkoa da posta elektronikoa berrestea).\n- Taldekakoa: Elkartearen izena, arduraduna, NAN, AIZ, IFK edo beste zenbait, telefonoa eta posta elektronikoa (bi laukitan errepikatzen da eta beharrezkoa da posta elektronikoa berrestea).\n- Data, Herrialdea, Autonomia Erkidegoa, Probintzia eta Herria (Espainia).\n- Data, Herrialdea (Espainia ez den bat)\n- Herrialdea, Autonomia Erkidegoa, Probintzia, Herria, Kalea, Ataria, Solairua (hautazkoa) eta Posta kodea (Espainia).\n- Kartelaren lema\n- Kartelaren deskribapena: kartelaren kontzeptuaren eta osagaien garapen teorikoa, hala nola konposizioaren, koloreen, tipografiaren eta sinbologiarena (200 karaktere gehienez).\n- Ibilbide profesionala: curriculuma (800 karaktere gehienez).\n- Kartelaren irudia: JPG formatuko artxibo bakar bat txertatu behar da, 2 MB-ko gehieneko pisuaz. Kartelaren neurriek 820 x 1171 pixel izan behar dute, eta erresoluzioak, 72 pixel/hazbete. Kartelaren konfigurazioak bertikala izan behar du, eta formatuak, 1000 mm x 700 mm-koa.\nTESTUA: Pamplona/Iruña; San Fermín 2020; 6 al 14 de julio/Uztailaren 6tik 14ra\nLanaren sortzaileak ‘gaitutako botoia’ sakatuta igorriko du formularioa. Izapide honek ez du amaitzen izen-ematea.\nInteresdunak mezu elektroniko bat jasoko du aurrez emandako helbidean, eta horra bidaliko diote formularioaren datuen laburpena.\nMezu horrek honako pauso hau eskatuko dio: BALIOZKOTU ETA IZEN-EMATEA BUKATU\nHori eginda, interesdunak bigarren eta azken mezu bat jasoko du, non BERRETSIKO ZAIOn lehiaketan parte-hartzea, kartelaren LEMArekin (aurrez emanda), IDENTIFIKAZIO AGIRIarekin eta lehiaketan erreferentziazko izanen duen PLIKA-ZENBAKIArekin batera. Mezu hori izanen da lehiaketan parte hartzeko egiaztagiria.


Laetitia Perrais | Iritzia | Berria\nEgunkari batean irakurritako gomendioari jarraituz heldu naiz Ivan Jablonka historialari frantsesak idatzitako Laetitia ou la fin des hommes/Laetitia o el fin de los hombres (Laetitia edo gizonen amaiera) liburura. 2011n Frantziako hedabide guztiek hizpide izan zuten Nantes inguruan hildako 18 urteko Laetitia Perrais. Egilea berehala atxilotu zuten, baina Laetitia Perraisen gorpua aurkitzea kostatu zitzaien. Ahizpa zuen Jessicak aurkitu zuen goiz batean Laetitiaren motoa bazterrean botata, eta, une horretan, atzera bueltarik izango ez zuen amesgaiztoa hasi zen. Hedabideek odola nahi zuten, politikari zenbaitek (eta batez ere orduko presidentea zen Nicolas Sarkozyk) ere bai, eta Laetitia Perraisen bizitza eta heriotza publiko bihurtu ziren modurik okerrenean. Sarkozyk epaileen kontra egin zuen lege zorrotzagoak eskatuz; eta epaileek greba entzutetsuari ekin zioten. Laetitia larrutu egin zuten, bere bizitzaren gauzarik ñimiñoena ere bazka bihurtu zen. Jablonkak ondo azaltzen du gertatutakoaren zergatia. Zergatik, beste hilketa batzuk izan arren, 18 urteko Laetitiarena perfektua bilakatu zen hedabide eta interes politikoentzat. Une bateko erradiografia da, gizarte bat mikroskopiopean, bazterreratuen istorioak Frantzia, ustez, aberats batean. Ederra egin zait, batez ere, zein gizatasunarekin babestu dituen Laetitia eta bere ahizpa Jessica. Idazleak Laetitiaren bizitza berregiten du samurtasun ikaragarriarekin. Hedabideen jarduna gogor kritikatzen du, baina batik bat, hedabideen bazka jan zutenak, alegia, hiritarrak. Jablonkak idatzitako lanak, Le Monde eta Medicis sariak jaso zituen. Laetitia gaizkile anker baten biktima izatetik 18 urteko neska alaia izatera pasatuko da liburuan. Jablonkak heriotza ostekoak kontatzen ditu, baina baita heriotza aurreko bizitza labur bezain desegituratuaren xehetasunak ere. Zail da sinestea, baina gordintasunean bakea eman dit.